text:
1. Eitt leygarkvøld á Grynnuni har var eitt óført gildi,
ein stórhvalur varð túsund ár, og túsund honum fylgdu.
Hann kom undan Grønlandi, snýsandi og blásandi –
Leingi livi hvalurin – minst túsund ár aftrat!
2. Og Grynnan hon var stásað upp, tí øll væl hvalin kendu,
ja, gøtuljós av mureldi á hvørjum steyra brendu.
“So hugnaligt á Grynnuni, her vekjast barnaminnini” –
segði gamli hvalurin og rendi seg á botn.
3. Og “laffikøkan” hon var prýdd við túsund taratonglum.
Um hálsin høvdu grindahvalir band við sóknaronglum.
Brondingur og hemari, krossfiskur og rognkelsi
høvdu “snollað” Stórahval og skravað gjarið av.
4. Ein tindaskøta sló á krúss og reistist upp við borðið:
“Tá eingin annar sigur stórt, so biði eg um orðið.”
“Vælsignað, skøta, steðga, tú; vit mugu upp at blása nú,”
søgdu allir hvalirnir og tóku sjógv á bak.
5. Ein brugda og ein roysningur tey leikaðu í talvi,
við stertinum í borðið sló ein yvirvaksin kalvi. –
Borðið sundur brotnaði, talvfólkið alt flotnaði,
– hurluvas á Grynnuni, og kalvin flongdur varð.
6. Tá aftur komu hvalirnir og sóu ljóta lagið,
teir smoygdu upp um bøkslini og løgdu so i vaðið;
góvu øllum dyggan brest, brugdan hon fekk alramest,
fóru so at borinum og hildu gleim og fest.
7. Og ternumurtasangkórið, ið stjórnað var av kópi,
tað setti dám á veitsluna við milliónarópi.
Teir sungu “SÁRU” fýra ferð, tað hoyrdist millum skørr og sker.
Solo sang ein stórseiður og spældi á klaver.
8. Ein sjokúgv stóð har skamt ífrá og tugdi taramellir,
men sjóløvan í køkinum hon gjørdi frikadellir.
Koyrdi nógvar skeljar í, ulkur tvær til kryddarí,
rørdi túsund kombikk út í flidnasuppuna.
9. Ein buksuvátur reyðfiskur við hvalspýggj undir armi;
tá flentu allir hvalirnir – tað rumblaði í tarmi.
Har var mong ein sjón at sjá, krabbagággan gekk á tá.
Á høvdið rendi sildin seg og leyp um toskin bukk.
10. “Hoyrið her, tit havsins djór, vit eru nú í gildi,”
so segði nýsan sáttliga, hon talaði við snildi.
“Lat hesa veitslu eydnast væl, fyri gamla Stórahval.
Leingi livi hann og væl í túsund ár aftrat.”
11. Gamli hvalur takkaði alt fyri hesa røðu.
Hann turkar tár úr eygunum og svølgir eina øðu:
“Borðhaldið her enda má, tit lýðið míni góðu ráð:
farið øll nú hvør til sí´t´t og minnist hesi orð:
12. Á havsins botni dag og nátt, her er so lítil friður,
at hvør má ansa sjálvum sær, tað er ein fornur siður.
Mær av sonnum sagt er frá, at hvør av øðrum liva má.”
Segði gamli hvalurin – og gjørdi so ein vørr.
1. Sjá, tú blánar sum loftið og tú rodnar sum blóð,
men hitt hvíta er fossur, brot og vetrarins ljóð.
Har tú veittrar á báru, fjalli, bergi og ong,
syngur tjóðin tær glaðasta song.
Um enn nær ella fjart
ert tú sál míni kært,
sum tú fedrunum vart;
tú tú glógvar so bjart,
sum tú sóleyga bart
gjøgnum náttmyrkrið svart,
blátt sum loftið, sum brimbrotið skært.
2. Har ið merkini veittra, veittri eisini mítt,
tað ber kvøðu frá landi mínum fagurt og frítt;
og eg kenni meg orna gjøgnum mønu og merg,
síggi brim randa strendur og berg,
hoyri vetrarins brot
boða summarsins lot,
hoyri heystmyrka lag,
boða várljósan dag.
Fylkjast rað vit í rað,
kenna hjørtuni tað:
Vit við tær stevna stinnir avstað.
1. Nú gerast kvøldini myrk og long,
og lítið eg dugi at spinna,
og heima har verður stovan ov trong,
hvar skal eg mær stuttleika finna?
Frægast man vera at fara í dans,
heimalambið er har – eg gevi tí ans,
og í Klubbanum hittist mangt par,
har man finnast einhvør stakur fyri mær.
2. So klæði eg meg í mín stutta stakk,
sum neyvan til kníggja man røkka,
og silkisokkar og skógvar av lakk,
ið brádliga sundur munnu støkka;
skjótt er at greiða mítt dreingjahár,
so klíni eg smyrsl uppá kyssusár.
So er “daman í galla og fjong,”
nú bert tørvar mær ein “heimalambs-drong.”
3. Mót Klubbanum seti eg mína kós,
har jass-banda streingirnir grenja.
Gud gævi, eg fann mær ein fittan matrós,
sum meg í tí dansi kann venja!
Eg stígi treystlig um Klubbans gátt,
eg veit, at eg fái eina stuttliga nátt;
nú eg síggi ein vakran korporál,
hann skal verða í kvøld mítt høvuðsmál!
4. Við blíðum eygum og bros á kinn
eg tíðum á hann man heita;
og vakrari drongi í hold og skinn
tú leingi eftir skalt leita.
Hann hyggur og brosar yvir móti mær,
hann kennir, at eg havi hug á sær,
og nú stígur hann fram, ger eitt bukk:
“Må jeg be’ om en dans, Frøken Smuk!”
5. Til jazzbandagrenjan vit fara á flog,
og fram eftir gólvinum reika,
og eyguni hittast og bera boð,
meðan hjartað í ørsku man leika.
Hann lýðir mær í oyrað: “Vi ta’r os en tur,
her bliver så trangt som i et fangebur.”
Og úr Klubbanum hvørva vit brátt,
fyrst nú byrjar hin stuttliga nátt.
6. So vinarlig hond í hond,
vit undan fólkinum renna.
Steðga forpøst har yviri við Strongd,
har eingin okkum man kenna.
Mánin hann skínur yvir Nólsoyarfjørð.
Hann skínur og glampar so vit verða ør.
Og teir knappar teir skína sum gull,
eg av elskhugi verði so full.
7. Eg kvøði ei meira um hesa nátt,
eg livdi jú fleiri slíkar.
Eg drongurin fittur, og veðrið er gott,
so alt eftir vild seg líkar.
Hugurin er góður, av besta slag,
um teir koma aftur ella fara avstað,
og tá vit ikki longur fáa drong,
ja so fara vit allar undir kong.


c: text/html

text:
Landspolitikarar sýna onga virðing og fjølmiðlar ongan áhuga í at lýsa ræðuligu støðuna við ferðsluviðuskiftunum inn i Havnina.
Á hesum strekki henda lutfalsliga flest ferðsluvanlukkur, vanlukkur við fólkaskaða og enntá við deyða sum fylgju. Men tað valdar tøgn um hesa ræðuligu støðu, og tað er ræðandi.
Um onki mungott hendir og Tingið játtar neyðugu upphæddina til innkomuvegin, so er neyvan annad at gera enn, at eg sjálv taki sæti á Tingið aftur fyri at leggja verklagslóg og eykajáttan til innkomuvegin.
Eg kann sum borgaratjóri ikki gódtaka hesa vanvirðing yvir fyri teimum menniskjum og menniskjalagnum, íð eru komin til skaða og teimum, sum i framtiðini koma at svíða fyri ábyrgarloysinum. Løgtingið traðkið nú í karakter
Annika Olsen “Facebook 08-04-2018”

robotstxt: allowed

filter: keep


text:
Legendariski filmurin Diktatorurin hjá Charlie Chaplin verður settur upp sum sjónleikur á Nørrebro Teater við fleiri av teimum allarbestu og kendastu donsku sjónleikarunum í løtuni og høvuðsleiklutin hevur okkara egni Olaf Johannessen. Hann spælir dupultleiklutin sum mildi, jødiski hárskerin, ið eftir eitt langt tíðarskeið við minnistroti vaknar til ein øðrvísi heim, ið er náðileyst stýrdur av uppblásta einaræðisharranum Hynkel. Filmurin kom í 1940 og var tá háaktuellur, tíverri tykist sjónleikurin somuleiðis alarmerandi aktuellur. Nikolaj Cerderholm leikstjórnar og umfram Olaf Johannessen eru: Søren Pilmark, Peter Gantzler, Jesper Hyldegaard, Nicolai Dahl Hamilton, Özlem Saglanmak, Asbjørn Krogh Nissen ogPeter Zandersen
MANUSKRIPT Charlie Chaplin
INSTRUKTION OG DRAMATISERING Nikolaj Cederholm
SCENOGRAFI Kim Witzel
KOSTUMER Line Bech
PIANIST OG ARRANGØR Olivier Antunes
VERÐUR LEIKTUR 21. september – 29. oktober 2017.
STAÐ Nørrebro Teater, Ravnsborggade 3, 2200 København N


text:
Leiga húsið
Nógvir møguleikar eru í Mentanarhúsinum, og tað verður eisini útleigað til nógv ymisk endamál.
Í Mentanarhúsinum hava tit møguleika fyri
- 250 sitandi gestir til matservering
- 380 sitandi gestir til konsertir o.a.
- 630 gestir til standitiltøk
- Vit hava allar hentleikar til 200 gestir at eta (t.d. tríggjar rættir ella sjálvtøkuborð)
- Vit hava drúgvar royndir við mattiltøkum og kunnu vegleiða tær, um neyðugt
- Vit kunnu levera mat til øll tiltøk í húsinum og hava fleiri kokkar, vit samstarva við
- Vit hava trý ymisk rúm, sum kunnu leigast til ymisk tiltøk. Ein stóran sal, sum er væl egnaður til tónleikatiltøk ella fyrilestrar og ein minni sal, sum er serstakliga væl egnaður til fundir og veitslur. Teir kunnu brúkast hvør sær ella saman, tí veggurin teirra millum kann latast upp ella vera aftur. Annar tekur 140 sitandi við borðum og hin tekur 110 sitandi við borðum. Harumframt hava vit eitt hugnaligt rúm á loftinum, har 40 fólk fáa sitið.
- Vit hava gott anlegg til flest øll tiltøk, 2 lørift og 2 sjónvørpur, pall ið kann byggjast til eitthvørt tiltak, rund borð til 250 fólk, fýrkantaði borð til 120 fólk og 400 stólar.
Húsið hevur verið mest leigað út til
- Brúdleyp og aðrar veitslur
- Konsertir
- Dans
- Fundir
- Skeiðvirksemi
- Starvsfólkadagar
- Samkomuvikuskifti
- og mangt annað…
Upplýsingar um prísir, tøkar dagar, leiguviðurskifti o.a. fáast við at venda sær til Jónas Bloch Danielsen, telefon 23 80 70, ella við at senda ein t-post til: mh@fuglafjordur.fo


text:
Tiltøk 1991 til 1995
- Tuesday, 28 February 2012 18:25
- Last Updated on Thursday, 23 June 2016 21:20
- Written by Administrator
Her skal standa eitt yvirlit yvir farin tiltøk frá 1987 til 2013, tíverri mangla nógv tiltøk!
Tiltøk í 1991
15. januar 1991
15. januar 1991 sungu vit tá bókmentavirðislønir M.A. Jacobsens vóru lætnar D. P. Danielsen og Svenning Tausen í Kommunuskúlaaulini.
16. februar 1991
16. februar 1991 sungu vit til eina guðstænastu í Havnar kirkju í sambandi við, at Havnin var 125 ár sum keypstaður.
24. februar 1991
24. februar 1991 vóru vit við í Carmina Burana, sum bleiv framført í Norðurlandahúsinum við tveimum flyglum. Leiðari var Willy Gohl, og Útvarp Føroya tók konsertina upp.
17. apríl 1991
17. apríl 1991 sungu vit til eina konsert saman við G.H.M. í Norðurlandahúsinum.
20. apríl 1991
20. apríl 1991 høvdu vit sjálvir konsert í Kommunuskúlaauluni. Á konsertini var eisini Knút Olsen leiðari. Gunnar tók konsertina upp á video.
9. mai 1991
9. mai 1991 sungu vit við á kórstevnukonsertini, sum bleiv hildin úti í Læraraskúlahøllini. Útvarp Føroya tók konsertina upp á band.
17. september 1991
17. september 1991 sungu vit enn einaferð í Kommunuskúlaauluni til Bókmentavirðisløn M.A. Jacobsen, sum hesu ferð fór til Bárð Jákupsson og Jóan Hendrik Winther Poulsen.
7. desember 1991
7. desember 1991 høvdu vit konsert í Kommunuskúlaauluni saman við Tórshavnar Kamarkóri, og Gunnar tók konsertina upp á video.
?. ? 1991
?. ? 1991 sungu vit saman við G.H.M. í Norðurlandahúsinum millum annað Spiritual Rapsody, Prúða land, og okkurt annað.
24. desember 1991
24. desember 1991 sungu vit sum vanligt uppi á Lágargarði til jólaguðstænastu og jólahugna.
Tiltøk í 1992
24. desember 1992
24. desember 1992 sungu vit sum vanligt uppi á Lágargarði til Jólaguðstænastu og jólahugna. Vit sungu millum aðrar Kvøldljómur, Lítið yvir Føroyaland og Føgur er foldin.
Tiltøk í 1993
14. februar 1993
14. februar 1993 sungu vit á eini konsert í Fuglafirði, har vit royndu íslandsskránna hjá okkum.
18. februar 1993
18. februar 1993 kl. 19:30 luttóku vit í einum »Norðurlendskum Mentanarkvøldi« í Norðurlandahúsinum. Vit møttu kl. 18.
21. februar 1993
21. februar 1993 sungu vit Þakkarbæn, Jesus til várt sálargagn, Ísland ögrum skorið til eina íslendska guðstænastu í Havnar kirkju. Útvarpið tók tíverri upp, og tað verur sagt tí vit fingu skeivan tóna, og tí bleiv sangurin so lágur, at sjálvt Eivind A. Hansen ikki rakk niður á tónan.
21. februar 1993
21. februar 1993 sungu vit á eini konsert í Vestmanna Skúla, har vit royndu íslandsskránna nakað broytta í mun til ta í Fuglafirði. Konsertin var rættiliga góð.
28. februar 1993
28. februar 1993 høvdu vit konsert í Norðurlandahúsinum, har vit høvdu generalprøva upp á íslandstúrin. Ein góð konsert sigst. Útvarpið tók konsertina upp.
4. mars 1993
Komnir til íslands 4. mars 1993 høvdu vit okkara fyrstu konsert í Keflavík. Konsertin var í einari bio-høll, har teppir vóru um tað heila, - og í hvussu so er eingin akkustikkur av nøkrum slag. Okkara redningur var, at vit, áðrenn ferðina til íslands, høvdu øvað í einum ljóðdeyðum rúmi í Útvarp Føroya. Men tey søgdu, at tað gekk toluliga væl. Vit vóru flest allir troyttir.
5. mars 1993
5. mars 1993 sungu vit á konsert í Neskirkju í Reykjavík. Vit sungu eisini nakrar sangir saman við Karlakór Reykjavíkur. Konsertin hepnaðist væl. Útvarp Føroya hevði biðjið um eina upptøku, tað fingu teir, men hon var út av lagi vánalig.
6. mars 1993
6. mars 1993 sungu til setanina av føroysku døgunum í norðurlandahúsinum í íslandi. »Ódn«, »Føroyar mítt land«, »Skygni«, »Regin Smiður«, »ísland ögrum skorið«. Svf. tók brot upp á band.
7. mars 1993
7. mars 1993 sungu saman við Reykjavíkar Manskóri til eina føroyska guðstænastu í Reykjavíkar dómkirkju. Guðstænastan bleiv tikin upp og útvarpað eina viku seinni í føroyum. Onkur sjóðmaður ringdi (Magni Petersen) og segði, at tað var gott! Vit sungu »Jesus til várt sálargagn«, »Harra guð títt dýra navn og æra«, »Þakkarbæn«, og »ísland ögrum skorið«.
Myndirnar frá ferðini 4. til 8. mars 1993 kunnu síggjast her:
View this photo set on Flickr
http://manskor.fo/index.php?option=com_content&view=article&id=49&Itemid=56&lang=en#sigProId540ba130b9
Vil tú síggja myndirnar á Flickr, so trýst her!
8. mai 1993
8. mai 1993 sungu vit á 80 ára føðingardegnum hjá Eivind A. Hansen heima hjá honum.
31. oktober 1993
31. oktober 1993 sungu vit til eina konsert í Norðurlandahúsinum til eina Grieg-konsert, sjálvt um allir møguligir komponistar váru umboðaðir. Havnarkórið var við 13 Grieg sangum og Brúgvum hjá Vagn Holmboe og Karsten Hoydal, meðan vit sungu Dýrd á vík og vág, Sangerhilsen, Min dejligste tanke, Eitt snjóhvítt herlið, Bådnlåt og Landkjending. Okkara solistar vóru Janus Trúgvasson í Bådnlåt og Kári av Reyni í Landkjending.
24. desember 1993
24. desember 1993 sungu vit á Lágargarði til guðstænastu.
28. desember 1993
28. desember 1993 høvdu vit jólakonsert í Leirvíkar kirkju saman við felagskórinum Gøta/Leirvík. Konsertin skuldi upprunaliga vera í Fuglafjarðar kirkju beint áðrenn jól, men tann konsertin var avlýst vegna veður, og í staðin fyri bleiv konsertin hildin í Leirvíkar kirkju týskvøldið kl 20:00.
Tiltøk í 1994
20. mars 1994
20. mars 1994 sungu vit á einari konsert hjá Føroya Synfoniorkestur. Tað sum vit sungu, var Pílagrímskórið úr Tannhäuser hjá Wagner og Soldatarkórið úr Faust hjá Gounod. Altso vit sungu fyrst á týskum og síðani á fronskum!
6. juli 1994
6. juli 1994 vóru vit á veg til kappingina í Llangollen í Wales. Á vegnum høvdu vit eina konsert í tí føroysku kirkjuni í Keypmannahavn, Samuels Kirken, áðrenn vit fóru víðari. Samuels Kirken, har Petur Andrew Petersen starvaðist, var stúgvandi full av fólki. Við á ferðini var eisini útvarpsmaðurin Kári Olsen, sum við útvarpsins Nagra bandupptakara festi alla konsertina upp á band, og ein av sangunum, »Føroyar mítt land«, var so mikið góður, at hann bleiv brúktur á tí fyrstu fløguni hjá okkum.
9. juli 1994
9. juli 1994 sungu vit til eina kapping í Wales, har vit blivu nr. 6 av 13 luttakand manskórum. Vit sungu í einum stórum teltútbygningi, sum tók fleiri túsund fólk. Vit sungu sum kunnugt With a Voice of Singing, Landkjending og Regin smið. Solistar vóru Kári av Reyni og Heri Kragesteen.
Myndirnar frá ferðini 6. til 17. juli 1994 kunnu síggjast her:
View this photo set on Flickr
http://manskor.fo/index.php?option=com_content&view=article&id=49&Itemid=56&lang=en#sigProIdfb135b5eb0
Vil tú síggja myndirnar á Flickr, so trýst her!
23. september 1994
23. september 1994 undirhildu vit við kórsangi í klubbanum í Klakksvík. Vit vóru boðin til Klakksvíkar at avrunda Englandstúrin hjá okkum. Karl Martin og Súsanna skipaðu fyri. Vit vóru har í tríggjar dagar. Ein dejligur túrur.
24. september 1994
24. september 1994 høvdu vit eina góða konsert í Christianskirkjuni. Tað vóru trupulleikar við solistinum í Landkjending, hann hevði lovað at vera tøkur til konsertina, men kom álíkavæl ikki til konsertina, men sat uppi á í kirkjuni og lúrdi (hann hevði leiga sær speedbát úr Havn) Janus Trúgvasson sang soloina. Stamen Stantshev spældi klaver.
25. november 1994
25. november 1994 sungu vit til 10 ára haldið hjá SVF uppi í Norðurlandahúsinum. Vit sungu eisini saman við GHM. Vit sungu gott. SVF tók upp, og tað var eisini rímuliga gott (eg fylti 39 ár sama dag). Vit høvdu øvað nógv.
27. november 1994
27. november 1994 sungu vit á 50 ára føðingardegi hjá Viggo Akraberg Hansen, sum bleiv hildin antin leygardagin 26 november ella 3 december 1994 úti á Grønlandsvegnum.
24. desember 1994
24. desember 1994 sungu vit á Lágargarði til Guðstænastu og jólahald.
Tiltøk í 1995
25. mai 1995
25. mai 1995 sungu vit í Sólarmagn á Velbastað. Ólavur Dalgarð hevði biðið okkum syngja til fundin, møttir vóru 13 mans Magnus Hansen, Bogi Hansen, Óla Hans Olsen, Heri Kragesteen, Trúgvi Hansen, Stein Fossá, Suni Rasmussen, Kenneth Samuelsen, Petur Nielsen, Úlvur við Høgadalsá, Hugo Samuelsen og Heðin Johannesen. vit sungu Føroyar mítt land, Jesus til várt sálargagn, Prúða land, Tjarnareyga, Ódn, Ísland ögrum skorið , Sangerhilsen, I østen stiger solen op, Klara stjärna. Sera hugtakandi løta hjá 30 áhoyrarum skrivar Ingeborg Frýdal í dagbókina hjá felagnum.
24. desember 1995
24. desember 1995 sungu vit á Lágargarði til Guðstænastu og jólahald.


text:
Jákup skeyt 40 harur einsamallur
Sniðskjúttin úr Árnafirði var mánadagin í hagapartinum Bergið Árnafjørður og hann gjørd rættuliga um seg
Jákup greiðir frá at hann fekk allar harurnar í hagapartinum Bergið Árnafjørður. Hann skeyt 40 harur. Hann fekk 21 harur og bar tær oman í fjørðuna og fekk ein bát at taka tær.
Áðrenn tað hevði Jákup fingið 14 harur og lagt tær frá sær. Á veg niðan aftur eftir harunum, sum hann hevði lagt frá sær, fekk hann 5 harur, Síðani bar hann 19 harur oman í fjøruna og fekk sama batin eftur sær aftur.
Tað var blivið so myrkt tá, so eg sá onki til at ganga heim, upplýsir Jákup Hansen


text:
Í dag letur enska flytingarvindeygað aftur. Feløgini í Premier League royna nú at fáa seinastu avtalurnar uppá pláss; uppflytaraliðini Wolves og Fulham eru ímillum tey, ið royna at fáa nýggjar leikarar inn seinnapartin.
Everton hevur aftur gjørt um seg hetta summarið, og í gjár kom evnaríki brasiliumaðurin, Bernard, til felagið. Í løtuni roynir felagið úr Liverpool at fáa avtaluna við Barcelona og Yerry Mina í hús. Verjuleikarin úr Kolumbia skoraði trý mál í HM-endaspælinum.
Og so er tað Manchester United. Vernjarin Jose Mourinho hevur alment úttalað seg um, at liðið hevur tørv á styrk. Serliga eru tað miðverjar, ið United hevur havt eyga á; Toby Alderweireld og Jerome Boateng síggja út til at vera ómøgiligir at fáa fatur á. Harry Maguire er framvegis eitt heitt navn, men Leicester vilja ikki selja hann. Fyrr í dag kom søgan fram um, at United royndi at fáa fatur á Diego Godin út Atletico Madrid, men heldur ikki har spyrst nakað burturúr.
Hjá Chelsea eru nýggir leikarar komnir seinasta døgnið. Ein er eisini farin úr felagnum; talan er um belgiska málverjan, Thibaut Courtois, ið Real Madrid hevur keypt. Keypsprísun fyri 26-ára gamla málverjan verður mettur at liggja um 35 milliónir pund. Sum part av avltauni leigar Chelsea eisini kroatiska miðvallaran, Mateo Kovacic, hetta kappingarárið. 24-ára gamli Kovacic hevur nógvar eginleikar, men hevur framúr leikarar frammanfyri seg á miðvøllnum hjá Real Madrid.
Courtois hevur gjørt tað greitt, at hann vildi skifta til Real Madrid, og møtti ikki upp til venjing fyrr í vikuni. Fyri løtu síðani gjøgnumførdi hann læknakanningina og varð avdúkaður á Santiago Bernabeu. Frá 2011 til 2014 umboðai Courtois nábúgvan Atletico Madrid. Stóri málverjin varð leigaður út frá Chelsea, og hann var við til at vinna spanska meistaraheitið í 2014. Thibaut Cortois vann Premier League tvær ferðir í Chelsea-tíðini.
Fyri nøkrum vikum síðani setti Liverpool met, tá Allison Becker varð keyptur úr oma fyri heili 67 milliónir pund. Nú er hann ikki heimsins dýrasti málverji longur. Chelsea hevur fingið Kepa Arrizabalaga sum avloysara fyri Courtois. Hetta varð tó ikki nøkur bílig losyn; Chelsea rindar Atletico Bilbao 71,6 milliónir pund fyri 23-ára gamla málverjan. Hetta var klausulurin hjá Kepa, so Bilbao noyddist at játta.
Kepa - nú sum málverji hjá Chelsea
Í Baskaralandinum eru teir helst ikki ónøgdir við at fáa ein slíkan posa av peningi, meðan Chelsea nú er til reiðar til nýggja kappingarárið. Kepa var partur av HM-hópinum hjá Spania fyrr í summar, og verður roknaður sum eitt av heilt stóru talentinum á málmansplássinum.
Flytingarvindeygað í Onglandi stongir klokkan 17.00.


text:
Jan Müller
14.07.2018 - 14:15
Tað heita grundvatnið, sum rennir úr jarðhitaholunum í Kollafirði, er mest sannlíkt ikki eldri enn fimm ár. Hetta er ein av niðurstøðunum í nýggjari grein, sum er partur av PhD-verkætlan á Jarðfeingi í løtuni. Hetta skrivar heimasíðan hjá Jarðfeingi.
Greinin er júst send blaðnumRenewable Energy. Orsøkin til hesa niðurstøðu er tann, at kanningar av grundvatni úr Vestmanna-boringini frá 1981 umframt ymsum øðrum keldum í Føroyum, bæði heitum og køldum, hava víst, at vatnið har ikki er eldri enn eitt hálvt til trý ár. Tað eru kanningar av tritium, sum kunnu geva ábendingar um aldurin á vatni. Hetta merkir, at grundvatngoymslurnar í Føroyum verða endurnýggjaðar skjótt.
Súrevnisisotopkanningar, ið eru gjørdar av vatninum í Vestmanna, hava eisini víst á, at talan er um regnvatn, og tí kann tað hugsast, at talan eisini er um regnvatn, sum er seyrað niður gjøgnum jarðarløgini í Kollafirði. Regnvatn ferðast gjøgnum jarðarløgini gjøgnum rivur og sprungur. Ætlanin er at gera nærri kanningar av vatninum í Kollafirði í nærmastu framtíð, og vónandi koma hesar at vísa, at vatnið eisini er gott drekkivatn.


text:
Earth Hour 2011
Aftur í ár varð tiltakið Earth Hour, ið er heimsins størsta veðurlagstiltak, fyriskipað. Hetta var seinasta leygarkvøld 26. Mars 2011, eisini við luttøku av Fróðskaparsetri Føroya
Talan er um, at milliónir av fólki, fleiri túsund fyritøkur og kommunur kring allan knøttin sløkkja ljósið í ein tíma. Àtakið er ein áminning um, at neyðugt er at taka veðurlagsbroytingarnar í álvara.
Fróðskaparsetur Føroya valdi aftur í ár at luttaka, tá 6 av okkara ambætarum vórðu sløktir millum kl 20.30 og 21.30 hetta kvøldið. Hesir vórði valdir út, tí teir ikki gera so nógv til nyttu um vikuskiftini. Um vit siga, at hesir ambætarar høvdu brent í meðal 100 Watt hendan tíman, so hava vit spart 600 Watt hesa løtuna. Og alt ger mun.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Nýggjur stjóri í Eik02-03-2011
Nevndin í Eik Banka Føroya hevur gjørt avtalu við Súna Schwartz Jacobsen, stjóra um starv sum stjóri í Eik Banka Føroya
Eik minkar um rentumarginalin24-02-2011
Útlánsrenturnar lækka, men innlánsrenturnar lækka ikki í sama mun. Bankin minkar um rentumarginalin til fyrimunar fyri bæði innláns- og útlánskundar
Eik Banki innfríar lán fyri tíð24-02-2011
Lán við statsveðhaldi upp á 2 milliardir krónur verður nú innfríað fyri tíð
Tillagingar í Eik24-02-2011
Virksemið í Eik verður nú tillagað nýggju støðuna hjá bankanum. Hetta merkir, at 14 størv verða niðurløgd, og at deildirnar í Gøtu og Sørvági lata aftur. Á øðrum deildum verða upplatingartíðirnar broyttar
Fundarfrásøgn frá eykaaðalfundi í Eik22-02-2011
Eykaaðalfundur í Eik Banka Føroya varð hildin týsdagin 22. februar 2011 í høvuðssætinum Yviri við Strond 2 í Tórshavn. Á skránni var val av nevndarlimum


text:
Fyrilestur um Petø venjingar
Í samband við, at vit hava haft hetta tilboðið fast á Klaksvíkar Sjúkrahúsi síðan 2011, vilja vit við hesum bjóða til ein fyrilestur um Petø viðgerðarháttin hóskvøldið 25. februar 2016 kl. 19.00.
Stað: Klaksvíkar Sjúkrahús
Hvør: Andrea Udvardy Sabro, Petøkonduktør
Andrea er útbúgvin innan Petøviðgerð á Petø Institutt í Ungarn. Hon fer at greiða frá sínum dagliga arbeiði í Danmark, har hon sum tann einasti við hesari serútbúgving viðgerð børn við Cerebral Paresu av ymiskum slag.
Andrea hevur eina danska heimasíðu á http://www.petocph.dk/.
Tilmeldan er ikki neyðug.


text:
Hein 1. flokkurin byrjaði í summar
FÆRRI NÆMINGAR Í FYRSTA FLOKK
246 børn eru innskrivað at byrja í fyrsta flokki í Tórshavnar kommunu í summar, og tað er ein minking upp á 14% borið saman við í fjør. Tølini frá báðum frískúlunum eru tó ikki komin enn, haraftrat plaga nøkur børn at leggjast aftrat, eftir at freistin er farin. Tórshavnar kommuna upplýsir, at í ár fáa øll fyrsta skúlavalið gingið á møti.
Tá ið innskrivingin endaði, sá yvirlitið soleiðis út:
Skúlin á Fløtum 48
Skúlin á Argjahamri 47
Skúlin við Løgmannabreyt 46
Sankta Frans 37
Hoyvíkar skúli 31
Eysturskúlin 22
Kollafjarðar skúli 8
Velbastaðar skúli 5
Kaldbaks skúli 1
Nólsoyar skúli 1
246 næmingar í øllum tíggju skúlunum, men 1. februar í fjør vórðu 285 børn skrivað inn í skúlarnar í kommununi. Í skrivandi stund kunnu hesi tølini tó vera broytt nakað, og tað kann henda leypandi til í summar. Nærum øll børnini, ið koma í skúla fyri fyrstu ferð í augustmánaði fara eisini at ganga í ymsu frítíðarskúlunum.
Keldur: Tórshavn.fo/SáF


text:
Thordis Dahl Hansen
Indlæst på færøsk af Tanja Johansen
Síðan 1951 hevur Danski tjóðbankin prentað føroyskar pengaseðlar við føroyskum teksti. Virðið á føroysku pengaseðlunum er tað sama sum á teimum donsku pengaseðlunum. Støddin er eisini tann sama.5
Høvuðsevnini á teimum pengaseðlunum, sum komu í 2012, eru føroysk djór og føroysk náttúra. Á eini síðu eru djór og á hinari síðuni er ein landslagsmynd.7
Tað er føroyski listamaðurin Zacharias Heinesen, sum hevur gjørt vatnlitsmyndirnar á teimum seðlunum, íð komu út í 2012. Myndevnini eru við til at geva seðlunum lív og ymiskleika.9
Hetta er ein 50-krónu seðil. Á aðrari síðuni er eitt veðrahorn, og hinari er Beinisvørð.11
Hetta er ein 100-krónu seðil. Á aðrari síðuni er eitt petti av einum toski, og hinari er ein mynd av Klaksvík, sum er Føroya næst størsti býur.13
Hetta er ein 200-krónuseðil. Á aðrari síðuni er ein náttfirvaldur, og á hinari er ein mynd av Tindhólmi.15
Hetta er ein 500-krónuseðil. Á aðrari síðuni er ein fjørukrabbi, og á hinari síðuni er bygdin Hvannasund.17
Hetta er ein 1000-krónuseðil. Á aðrari síðuni er ein grágrælingur, og hinari eru oyggjarnar Koltur og Hestur.19
Foto/ Myndir/ Asseq/ Valokuva/ Guvvieh:
S1+4+10-20: Thordis Dahl Hansen / Nationalbanken
S6: Jóannes Símunarson Hansen
S8: Birgir Kruse
S22: Martaposemuckel - pixabay.com


text:
Í dag hoyra vit mangan tosað um “eldri” og “meiri álítandi” handrit, men vit hoyra ikki nógv um upprunan til hesi handrit. Tað er ein væl prógvað sannroynd, at tað finnast einans tvær linjur av bíblium: tann eina úr Antiochiu í Sýriu (kend sum tann Sýriska, ella Byzantiska tekst týpan), og hin kemur úr Alexandriu í Egyptalandi (kend sum tann Egyptiska, ella Hesykniska tekst týpan). Sýriski teksturin úr Antiochiu er fleirtals teksturin, frá hvørjum okkara elskaða King James 1611 kemur, og tann Egyptiski teksturin er minniluta teksturin, frá hvørjum tær nýggju perversjónirnar koma. (Gloym Róm og hennara vestara tekst, tí hon fekk síni manuskriptir úr Alexandriu í Egyptalandi.)
Legg til merkis, hvussu ringan vitnisburð Halgi Andin, gjøgnum skriftina, gevur um Egyptaland og Alexandriu:
- Egyptaland verður fyrstu ferð nevnt í sambandi við, tá ið Ábraham ikki leit á Egyptar viðvíkjandi ektakonu síni.
(Genesis 12:10-13)
- Ein av teim klárastu prophetisku myndunum uppá Christus í Bíbliuni, varð seldur júst til Egyptalands sum trælur.
(Genesis 37:36)
- Jóseph vildi ikki at bein hansara vórðu eftirlatin í Egyptalandi.
(Genesis 50:25)
- Guð drap allar hinar fyrstuføddu hjá Egyptum.
(Exodus 12:12)
- Guð kallar Egyptaland fyri “Trældómshúsið”.
(Nummur 4:20)
- Guð kallar Egyptaland fyri “Jarnovnin”.
(Devteronomion 4:20)
- Kongar Ísraels fingu noktað av Guði at fáa sær hestar úr Egyptalandi
(Nummur 17:16)
So hví kuldu vit leitað hagar eftir eini bíbliu?
- Jødarnir fingu noktað at søkja sær hjálp úr Egyptalandi, so hví skuldu vit fingið ófrelstar “egyptar” at týða korrupt Egyptisk manuskriptir fyri okkum?
(Jeremiah 42:13-19)
- Guð ætlar at revsa Egyptaland.
(Jeremiah 46:25)
- Guð kallar Son sín út úr Egyptalandi (Hós. 11:1; Matth. 2:14), eins væl og hann leiddi Ísraelsmenn út úrEgyptalandi at tæna sær í oyðimørkini.
(Exodus øll)
- Egyptaland verður flokkað saman við Sodomu.
(Opb. 11:8)
- Fyrstu ferð Alexandria verður nevnt í Bíbliuni er tað í sambandi við vantrúgvandi fólk, atsókn, og til endans deyða Stephans
(Gern. Áp. 6:9 & 7:54-60)
- Næstu ferð, ið Alexandria verður nevnt, snýr tað seg um ein villfarnan prædikumann, sum mátti verða rættleiddur í Guðslæru síni.
(Gern. Áp. 18:24-26)
- Tvær tær síðstu ferðirnar, ið vit lesa um Alexandriu, er í Gern. Áp. 27:6 og 28:11. Her síggja vit, at Paulus varð sigldur til deyða sín í Róm av tveimum skipum úr Alexandriu.
- Alexandria var tann næststørsti býurin í Rómverska ríkinum, Róm verandi hin størsti. Býurin varð grundlagdur í 332 f. Chr. av Alexanderi Mikla (ein mynd uppá anti-christ í Dániel kap. 8). Staðsettur við Níláar-ósan, var Alexandria staðurin, har viti Pharaos stóð, eitt av “hinum sjey undrum” hins forna heims. Alexandria hýsti eisini gudspekiskúlanum, sum einaferð varð leiddur av stóra trúvillinginum Adamantiusi Origeni (185-254 e. Chr.), sum var høvuðs drívmegin aftanfyri avskeplingarnar í Alexandriska tekstinum.
SPURNINGUR: Í ljósinum av, hvat Guðs orð sigur um sokallaðan hægri kunnleika og heimspeki (I. Cor, 1:22; Róm 1:22; Gen. 3:5; Col. 2:8; I. Cor. 8:1), hví skuldi nakar veruligur Christin væntað at funnið hitt sanna Guðs orð í Alexandriskum handritum?
Týtt úr bókini “Fighting Back”,
“A handy Reference Guide for King James Bible Believers.”
Eftir James L. Melton.
P. S. Leggið til merkis, at BÁÐAR hinar Føroysku “bíbliurnar” eru týddar eftir Alexandriskum handritum, ikki eftir teirri VERULIGU BÍBLIUNI, henni úr Antiochiu, sum Católska skøkjan hevur ligið eftir og brent í 1700 ár!!


text:
Orð: William E. Littlewood
Lag: Theodore E. Perkins
Týtt: Victor Danielsen
1. Ei finst ein kærleiki tínum líkur,
aldri hann svíkja kann,
til, Jesus, í Faðirs tíns ríki inn
tú øll lombini vann!
Niðurlag: Kærleiki ævigur,
náði, sum botnleys er!
Áh, vend tær til hann, troytta, vilsta sál!
Jesus bønar teg her.
2. Ei finst eitt eyga sum títt, áh, Harri!
Langt burtur tað meg sær;
so langt, at tú eymur meg hugdi á,
tá eg burt vilstur var.
3. Ei nøkur rødd er sum tín, áh, Jesus!
Kallar so eymt og milt;
títt friðarorð er hitt einasta,
sum ger hjarta mítt stilt.
4. Ei nakað hjarta sum Jesu hjarta
brennur í kærleika,
ei burt koyrdur nakar frá honum varð,
sum leit á náðina.


text:
Kvinnudagur í Fuglafirði
Í sambandi við at tað í ár eru 100 ár síðani kvinnur í Føroyum fingu valrætt, nýta vit altjóða kvinnudagin høvi til at hyggja at støðuni hjá kvinnum í Føroyum. Fáa tær loyvi til at virka fult í ymsu kvinnuleiklutunum í dagsins samfelagi? Her varpa vit serliga ljós á støðuna hjá útlendskum kvinnum í Føroyum.
Kvinnur í Ribarhúsi, Mentanarhúsinum og Fuglafjarðar kommunu hava tikið stig til tiltakið. Um tit hava hug at hoyra meira ringið so endiliga til Kristinu Berg 238070 ella til mín á 238010. Sí nærri kunning á Altjóða Kvinnudagur - viðurkenning, inklusión og kvinnuleiklutir anno 2016 á FB https://www.facebook.com/events/1046249958750402/
Øll eru vælkomin!
Fyribils skrá:
- Preliminary programme:
Kl. 19.30
Vælkomugóðbitar og mentanarleiðarin í Fuglafjarðar Kommunu, Rønn Eliasen, bjóðar vælkomin.
- Refreshments and welcome by Rønn Eliasen, Secretary of Cultural Affairs for Fuglafjørður municipality
Kl. 19.40
Eyð Matras sjónleikari – at møta tí ókenda
- Actor Eyð Matras: Meeting the unknown
Kl. 19.50
Runa Preeti Høgnesen, Ph.d. granskari innan tvørtjóðað hjúnarbond og kyn – framløga um viðurkenning
- Runa Preeti Høgnesen, Ph.D. in intercultural marriages and gender, a presentation on recognition
Kl. 20.20
Fióltónar við Moniku Stauss Joensen og Lív Hansen
- Monika Stauss Joensen og Lív Hansen, violin music
Kl. 20.25
Prime Højgaard úr Runavík/Filipsoyggjunum hugleiðir
- Musings by Prime Højgaard from Runavík, originally from the Philippines
Kl. 20.35
Siri Tórgarð: Hvat kunnu tú og eg gera? Um inklusión í gerandisdegnum
- Siri Tórgarð: What can we as individuals do? On everyday inclusion
Kl. 20.45
Orðið er frítt
- Open debate
Kl. 20.55
Fióltónar við Moniku Stauss og Lív Hansen
- Monika Stauss Joensen og Lív Hansen, violin music
Kl. 21.00
Sambinding - eitt nýtt integratiónsátak í Runavík og Havn har tilflytarar og “innfødd” í Føroyum hittast. Sambinding er skipað í samstarvi millum Reyða Kross, stigtakarnar aftanfyri ”Hvussu kunnu vit hjálpa?” og Bókasavnið við Løkin og Býarbókasavnið í Havn. Umboð fyri Reyða Kross kemur at greiða frá, hvat Sambinding er.
- Intertwining - a new integration campaign in Runavík and Tórshavn for both newcomers and natives of the Faroes to get together. Intertwining is a collaborative effort between the libraries in Runavík and Tórshavn, Faroese Red Cross and “Hvussu kunnu vit hjálpa”. A representative from Faroese Red Cross will talk about the intertwining events
Kl. 21.15
Marjun Lómaklett prestur hugleiður
- Musings by pastor Marjun Lómaklett
Kl. 21.30
Kaffidussur, kaka og prát uppi á Ribarslofti. Øll eru vælkomin at verða verandi
- Refreshments and chats upstairs at Ribarhús. Everybody is welcome to stay on
Ókeypis atgongd fyri bæði menn og kvinnur
- The event is free and open to men and women
Myndaframsýning - ”Grind í karry – mentanarligt ríkidømi”
Í sambandi við tiltakið verður myndaframsýningin ”Grind í karry – mentanarligt ríkidømi” at síggja í Gallerí Ribarhúsi. Ein áhugaverd framsýning um ymiskar tjóðskapir í Føroyum. Annie Heinesen og Pernille Heinesen skipaðu fyri framsýningini sum var víst fram á Mentanarnáttini 2015 í Havn. Amy & Edna hava tikið myndirnar. Framsýningin ”Grind í karry – mentanarligt ríkidømi” letur upp sunnudagin 6. mars kl. 15, tá Pernille og Annie greiða frá hugskotinum við myndaframsýningini. Kaffidussur verður at fáa. Framsýningin er annars eisini opin mánadag - mikudag, samtíðis sum Piddasahandil er opin, tvs frá kl. 15 - 17.30 og endar sostatt 9. mars, so henda forkunnuga framsýning er bert frammi í stutta tíð.
Whale Meat Curry - photo exhibition
Also at Gallery Ribarhus: The photo exhibition 'Grind í karry' (or ‘Whale Meat Curry’) is an exploration of the cultural diversity of the Faroe Islands. Annie Heinesen and Pernille Heinesen organized the exhibition which was first exhibited at the Torshavn Culture Night 2015 with Amy & Edna as photographers. It is finally open to the public again, this time at Gallery Ribarhus in Fuglafjordur. The exhibition will open Sunday 6 March at 3pm, where Pernille and Annie explain the idea behind the exhibition. The exhibition is also open from Monday 7 March until Wednesday 9 March from 3pm - 7.30pm, and of course at the International Women’s Day event in Gallery Ribarhus.


text:
-
Familja v/2 børnum (3-11 ár)
-
úr kr. 14.630
7 nætur í Lalandia
price not available
Lalandia Billund
Her er torført at taka nakað fram um annað, tí her er alt á einum stað. Hetta kann næstan samanberast við at verða sunnanfyri og ferðast. Her er longsti uttandura Wild Rover rutsjubanin í Evropa, og her er hann veruliga eitt ”hitt”. Tit búgva í snotiligum húsi við egnari terassu. Á Lalandia er veðrið ongantíð ein forðing til gaman og álvara.
Les meira um depilin her.
Familja v/2 børnum (3-11 ár)
heyst 06.09. - 25.10. (2018)
Norröna
- Tórshavn-Hirtshals og aftur
- 2 vaksin og 2 børn (3-11 ár)
- 4-koyggjukamar u/vindeyga
- 1 bilur (1,90m h, 5m l)
Gisting
- Uppihald í Classic Plus 4 húsi


text:
Tey í sætta er ein røð, sum er um nakrar gentur og dreingir í einum púra vanligum sætta flokki. Men hóast púra vanligur, já so hendir kortini ymiskt, sum eftir eini lítlari løtu kann venda øllum á høvdið. Tað er ikki altíð so lætt at vera tólv ár og at skula bera seg at, soleiðis um øll vilja hava, at tú skalt!
- Eg tók altso eitt sindur synd í Maggu í dag, segði Símun.
Anna segði einki beinanvegin. Kanska tímdi hon ikki at tosa um tað.
- Tað var hennara egna skyld, segði hon so. - Tú kanst ikki bara koma inn í ein nýggjan flokk og vera so løgin. Og so vænta, at øll halda teg vera stuttliga.
Símun hugdi upp á hana. Hvat meinti Anna við, at Magga var løgin?
Grønur krabbi (6. torleikastig)
Aftur


text:
13. november 2017Nr. 146
Løgtingslóg um at veita lán til P/F Fiskaaling
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at veita P/F Fiskaaling lán upp á 9,0 mió. kr. Lánið stendur aftan fyri allar aðrar áognarar hjá P/F Fiskaaling. Lánið er rentufrítt og verður kravt aftur í einum, ella í avdráttum, tá eginpeningur felagsins er í minsta lagi 500.000 kr.
§ 2. Henda løgtingslóg kemur í gildi dagin eftir, at hon er kunngjørd.
Í Tinganesi, 13. november 2017
Aksel V. Johannesen (sign.)
løgmaður
Lm. nr. 9/2017


text:
- Publiceret den 27 februar 2012
- Víst: 9463
Gjógvin
Nakað er skrivað um Gjónna, ótalligar myndir eru tiknar av henni – og bygdini hevur hon givið navn. Gjøgnum øldir hevur tíðarinnar tonn evnað hana til - skrætt bitar úr henni og flutt steinar higar og hagar. Á teimum elstu myndunum kunnu vit ímynda okkum, hvussu hon sá út, tá ið menn í smáum fóru undir at bøta um lendingarviðurskiftini. Vit síggja, hvussu torført tað man hava verið hjá teimum gomlu at røkt sjógvin, og vit skilja so sera væl, at teir hava lagt doyin á at fáa lendingarviðurskiftini so fræg, sum til ber, tí sjógvurin var sjálvt grundarlagið fyri, at nakað lív var í bygdini.
Seinnapartin í 20. øld fóru menn av álvara undir at bøta um viðurskiftini í Gjónni. Í tingtíðindum sæst, at í 1879 hevur tingið játtað studning til spæl at draga bátar við. Hetta spælið var eitt sonevnt "gangspæl" og stóð uppi á Gjónni. Til aksil varð akkersstokkurin av Saksunarskipinum brúktur. Jóan Jacob Olsen (vanliga nevndur Olsen), f. 1859, setti akkerstokkin upp av fyrstan tíð.
Í 1898 hevur tingið játtað studning til tilfar og formansløn at sprongja steinar burtur við lendingina, og í 1901 er aftur umsókn í tinginum um studning at bøta um lendingina.
Símun Jacob Joensen, f. 1882, úr Oyndarfirði, var arbeiðsformaður ta fyrstu tíðina, tá ið teir bøttu um viðurskiftini í Gjónni. Hann arbeiddi ikki leingi í Gjónni, men hann stóð fyri arbeiðinum, tá ið tann niðara kleivin norðanfyri var gjørd, og tí fekk hon navnið Oyndfjarðarkleivin (úttalað Oynnfarakloyvin).
Undir seinna heimsbardaga fór stórarbeiði fram í Gjónni, og tá var Anton á Klá formaður. Tá var Gjógvin "gjørd", sum eldri fólk taka til. Gjógvin varð slættað - fleiri kleivar gjørdar - nýggjar trappur og nýtt spælhús á Gjónni. Í 1949 kom motorspæl í húsið á Gjónni. Vognskinnarar vórðu lagdir oman í Gjónna, so tað skuldi vera so lagaligt sum gjørligt at flyta fisk og vøru úr Gjónni. Sivert Martin á Fløtti stóð fyri hesum partinum av arbeiðinum, og hann hevði essuna standandi á Gjónni og brúkti hana har til at boyggja skinnararnar við.
Seinni er nýtt hús við el-spæli sett í Øskuni, og eisini er nýtt prýðiligt spælhús við almennum wc komið á Gjónni.
Alt gott er at siga um hesar broytingar, men eitt stendur eftir: nátúran hevur goldið sín prís. Gamlir menn kunnu sita á trænum undir tí nýggjasta spælhúsinum og hyggja oman í Gjónna og greiða okkum frá ymiskum, men hetta verður ber myndatala, tí plássini eru burtur. Klovin, Myrkhelli, Tíggjundakrubban, Skúlakrubban, Kettuborðið og onnur liva bert í hugaheimi teirra. Vit skilja væl, at tey flestu plássini máttu dvína, men tað hevði t.d. borið til at varðveitt Tíggjundakrubbuna og Skúlakrubbuna?
Tað er trupult at staðfesta nøvnini á plássum, ið eru ruddað burtur. Kortini hava vit at royna at gera tað, tí staðfestingin kann so í øllum førum minna okkum á, hvar hesi plássini hava verið.
Tey einstøku nøvnini í Gjónni eru at finna í partinum Staðanøvn, og har eru eisini ymsar frágreiðingar at síggja.
Her fara vit at enda at siga eitt sindur um málbrúkið í sambandi við sjálvt navnið Gjógv/Gjógvin. Gjógvin hevur navngivið bygdina, og í tilknýti til bygdarnavnið verður sagt gjáarfólk - við Gjógv – frá Gjógv - og til Gjáar
Í tilknýti til Gjónna verður sagt - í Gjónni og úr Gjónni - á Gjónni og av Gjónni - oman í Gjógv ella oman í Gjónna - niðan á Gjógv ella "niðan á Gjónna - niðri í Gjógv ella niðri í Gjónni - uppi á Gjógv ella uppi á Gjónni ella bara á Gjónni.


text:
Bilur farin útav gamla Leirvíkvegnum (Myndarøð)
Eingin persónur var funnin í bilinum. Men enn veit løgreglan ikki um nakar var í bilinum tá hann fór útav vegnum.
Løgreglan sigur, at tey vita ikki rættuliga hvat er hent. Men upplýst verður, at onkur, sum var á fjalli hevur sæð bilin á sjónum og boða frá.
Tað er greitt at ongin persónur var inni í bilinum, men bæði bátar og tyrla hava leita á økinum og fram við landi á Kallsoynni.
Eigarin av bilinum hevur fingið boð um at bilurin er funnin. Men tað ljóðaði ikki sum at bilurin var eftirlýstur.
Løgreglan hevur fáar upplýsingar, men tey lata okkum fáa tær upplýsingar tey hava.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Í dag kl. 17 fær Runavíkar kommuna handaða nýggju bryggjuna undir Høgabóli. Løtan verður markað við einum haldi, har ið Nes Sóknar Hornorkestur fer at spæla og onkur røða verður flutt fram.
Ein partur av ætlanini var, at dýpið fram við hesi nýggju bryggjuni skuldi vera 12 metrar – ella at dýpið skuldi vera tað sama sum framvið við Oljubryggjuna. Arbeiðið varð boðið út og skuldi gerast í tveimum syftum. Fyrri parturin snúði seg um at dýpa niður á 12 metrar og at gera eina minni dýping við Bakkabryggjuna á Glyvrum. Kostnaðurin fyri hetta var slakar tríggjar milliónir krónur, og á sumri í 2016 var sáttmáli gjørdur við Spf. Rókina um at fremja hetta í verki.
Rókin & Munck Civil Engineering á Glyvrum vann kappingina um at gera bryggjuna undir Høgabóli, og hin 7. november 2016 skrivaðu stjórin Jákup Martin Kjeld og borgarstjórin undir sáttmálan á góðar 36 milliónir krónur.
Arbeiðið hevur gingið skjótari enn væntað, og ímorgin verður bryggjan handað kommununi.
Nú bryggjurnar eru sambundar er samlaða longdin á hesi atløgusíðu áleið 580 metrar. Dýpið er 12 metrar við Oljubryggjuna og hesa nýggju bryggjuna – framvið eini bryggjulongd á aleið 320 metrar. Framvið gomlu bryggjuni gongur dýpið frá 12 metrum niður á 6 metrar suður ímóti Havnarskrivstovuni. Annars er samlaða bryggjulongdin í allari kommununi nú komin upp á áleið 2 kilometrar.
Nýggja átakið gevur fleiri møguleikar, og nú grót verður flutt av Strondum yvir um fjørðin, og lagt í økið báðumegin markið ímillum Saltangará og Glyvrar, verða vinnumøguleikarnir uppaftur størri í økinum.
Asfaltering og ravmagn eru ikki við í arbeiðnum, sum er gjørt, og verða hesi boðin út serskilt í næstum.
Øll eru hjartaliga vælkomin til haldið á bryggjuni undir Høgabóli í dag kl. 17.
Runavíkar kommuna


text:
- Tíðindi, mentan og ítróttur
Avgusturin verður nú skorin upp
Tak niður
Annar avgusturin, sum strandaði og doyði í Sundalagnum, er nú komin upp á turt á planinum á hvalastøðini við Áir. Hann skal skerast upp, tí beinagrindin skal varðveitast.
Tað verður gjørt í morgin. So tey, ið hava hug at síggja avgustin, áðrenn hann verður skorin upp, hava høvi til tess í dag.
Vit tosaðu við Bjarna Mikkelsen, lívfrøðing á Náttúrugripasavninum, meðan arbeitt varð við at fáa avgustin upp á planin á hvalastøðini.
Hetta er avgustur nummar 525, ið er drigin á planin við Áir.
Mynd: Sigrún H. Brend


text:
KVINNUDAGSTILTØK KRING LANDIÐ
Kvinnufelagið í Havn skipar fyri tiltaki í Norðurlandahúsinum kl. 18.30. Ókeypis atgongd. Marna Jacobsen heldur røðu og Hanna Jensen syngur Edith Piaf. Røðan snýr seg um, at tað í ár eru 100 ár síðan kvinnur og ognarleys fingu valrætt og valbæri í Føroyum.
SCUM-manifestet í Norðurlandahúsinum kl. 20. Atongumerki kunnu keypast á www.nlh.fo.
Kvinnubólkurin í Vágum skipar fyri 8.mars-haldi í Bygdarskúlanum í Miðvági kl. 20. Fyrilestur um kvinnur undir krígnum, felagssangur, drekkamunnur og tónleikur. Ókeypis atgongd.
8.mars-hald í Miðhøllini í Vestmanna skúla
Kl. 20 er forvitnisligt 8.mars-hald í Vestmanna við 18-ára aldursmarki. Sissal Kampmann heldur røðu, sangur, tónleikur og undirhald. Augusta og Gyðja eru vertir og Madam Blå tekur ímóti stuðli.
Kvinnudagur á Sandoynni
Kross í kalendaran, Sandoyar kvinnur! Áttanda mars verður kvinnukvøld í Samljóð! Á skránni er millum annað ein ljósmóðir, sum fortelur um tað, kroppurin er førur fyri undir eini føðing, ein maður, sum fortelur um søguna hjá føroyskari binding, munnbitar við altjóða dámi, og so hava nakrar frískar kvinnur játtað at vera make-over-modellir! Sjálvandi er eisini skemt og sangur á skránni.
Atgongumerki á 100 kr verða at fáa í Á-handlinum í Skopun og á Effo á Sandi frá fríggjadegnum 4. mars. Avmarkað atgongd!
Kvinnudagur í Fuglafirði – viðurkenning, inklusión og kvinnuleiklutir anno 2016
Í sambandi við at tað í ár eru 100 ár síðani kvinnur í Føroyum fingu valrætt, nýta vit altjóða kvinnudagin høvi til at hyggja at støðuni hjá kvinnum í Føroyum. Fáa tær loyvi til at virka fult í ymsu kvinnuleiklutunum í dagsins samfelagi? Her varpa vit serliga ljós á støðuna hjá útlendskum kvinnum í Føroyum.
– In commemoration of the centennial of women’s right to vote in the Faroe Islands, we have chosen the International Women’s Day to look at the current situation for women in the Faroes. Are they able to participate actively in all the different roles women may take on today? We focus specifically on the situation for non-native women here. It will be possible to get a summary in English throughout the evening.
Veitst tú um okkurt annað tiltak? So sig okkum fegin frá.


text:
Eirikur Lindenskov 12.01.2018 (09:24)
Maðurin kom undir læknahond
Tá stóra politistaliðið í gjárkvøldið fór til Fuglafirðar, var tað tí, at løgreglan hevði fingið boð um, at ein maður var illa fyri – tað sum á politimálið eitur »syg og hjælpeløs«.
Í hesum førinum varð mett, at politiið skuldi fara vælmannað avstað, tí politiið visti ikki, hvat tey kundu koma til.
Maðurin var tikin og kom undir læknahond.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Fleiri fráboðanir um kynslig brot eftir #Metoo
Fyribils hagtøl vísa sambært svenska ríkiskringvarpinum, at vøksturin er 33% í november í ár sammett við sama mánað í fjør. Løgreglan hevur fingið 868 fráboðanir um kynslig brotsverk í november.
- Vit síggja ein greiðan vøkstur eftir Metoo, sigur Lisa Wallin á ráðnum, sum skal fyribyrgja brotsverk, sum kallast Brå.
Átakið Metoo, har fólk - fyri tað mesta kvinnur - hava borið fram vitnisburð á internetinum um egnar upplivingar av kynsligum brotsverkum, byrjaði um miðjan oktober. Og stórur munur er á talinum av fráboðanum fyri og eftir Metoo-átakið, sigur Lisa Wallin við SVT.
Eisini talið á fráboðaðum neyðtøkum er vaksið. 631 fráboðanir eru komnar til svensku løgregluna um neyðtøku í november í ár, og tað er 16 prosent fleiri enn í november í fjør.
- Vit vita, at fá kynslig brotsverk verða meldað til løgregluna. Bara ein av tíggju boðar frá. Men eftir metoo-orðaskiftið kunnu fleiri hava valt at handfara slíkar hendingar øðrvísi og fáa tær fram í ljósið, sigur Lisa Wallin.
Svenska stjórnin hevur boðað frá, at uppskot um harðari revsing fyri kynslig brotsverk kemur fyri jól, umframt uppskot um meira stuðul til offrini, skrivar SVT.
Sí eisini


text:
Eirikur Lindenskov 13.09.2015 (23:38)
Átta fólk í nýggja landsstýrið
Málsøkini eru nú býtt millum flokkarnar, sum í morgin fara at kjósa sær síni landsstýrisfólk.
Enn eru ikki nøvn sett á, hvør skal í landsstýrið. Sum in.fo skilir tað, fara allir tríggir flokkarnir at kjósa síni landsstýrisfólk í morgin.
Greitt er, at Aksel V. Johannesen verður løgmaður. Umframt løgmann, so fær Javnaðarflokkurin trý aðalráð. Tey eru:
• Almannaráðið
• Mentamálaráðið
• Innlendismálaráðið
Tjóðveldi fær trý aðalráð. Tey eru:
• Fíggjarmálaráðið
• Fiskimálaráðið
• Heilsumálaráðið
Framsókn fær eitt ráð:
• Vinnumálaráðið, sum eisini skal umsita uttanríkismál
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skúlabyggingin gongur væl
Størsta byggiverkætlan í Sunda kommunu nakrantíð er nú veruliga farin at síggjast í landslagnum.
Fyrr í mánaðanum varð dekk lagt á skúlan og verður hann væntandi innilokaður um jóltíðir í ár. Skúlin og ítróttarhøllin eru mett at kostað áleið 95 milliónir og verður tað fíggjað við lántøku og yvir raksturin.
Skúlin og ítróttarhøllin skulu eftir ætlan takast í brúk um ársskiftið 2019/2020, og tá fáa borgarar í kommununi ein nútímans skúla við øllum hentleikum umframt stásiliga ítróttarhøll, sum er tann fyrsta í kommununi.
Nýggjar myndir verða leypandi lagdar út á heimasíðuna og kunnu síggjast her.


text:
- Tíðindi, mentan og ítróttur
Sí grafikkin: Her er nýggjasta veljarakanningin
Framsókn ger størsta hálið í nýggjastu veljarakanningini. Framsókn fær 5,5 prosentstig fleiri atkvøður sambært kanningini, ið hevði givið flokkinum tvey løgtingsfólk afturat.
Sí grafikkin niðanfyri
Størstu afturgongdina hevur Fólkaflokkurin, ið sambært kanningini fer 4,2 prosentstig aftur samanborið við løgtingsvalið í 2011. Flokkurin hevði mist tvey løgtingsfólk.
Grafikkur: Vel millum [Veljarakanning], [Løgtingsval '11] og [Prosent munur] omanfyri
Grafikkur: Vel millum [Tingfólk nú], [Veljarakanning] og [Munur] í grafikkinum omanfyri
Tá tey vórðu spurd um val av flokki, svaraðu tey spurdu í veljarakanningini soleiðis:
● 0,6% ætlaðu at atkvøða blankt
● 1,8% ætlaðu ikki at velja
● 18,5% høvdu ikki tikið støðu enn
1758 fólk vórðu spurd í veljarakanningini, ið varð gjørd 17., 18. og 19. august. Fynd gjørdi veljarakanningina fyri Kringvarpið og Miðlahúsið.


text:
Føroyingar kunnu nú gleðast um, at skuldarbyrðan hjá landskassanum er minkað við 500 mió. kr.
10. juni fyri 20 árum síðani undirskrivaðu táverandi landsstýrið og danska stjórnin eina avtalu í sambandi við bankamálið. Grein 2 í avtaluni snýr seg um skuldina hjá landskassanum. Avtalan hevði við sær at:
- Góðar 4 mia. kr. vóru umskipaðar til eitt 20 ára lán til danska statin.
- 900 mió. kr. vóru eftirgivnar í skuldini og
- 500 mió. kr. vóru givnar, sum eitt rentu- og avdráttar frítt lán í 20 ár.
Tær 500 mió. kr. skuldu tó bara rindast aftur til danska statin, um Føroyar í juni í ár høvdu inntøku frá at vinna olju burturúr undirgrundini. Tað hava Føroyar ikki.
Danska fíggjarmálaráðið kunnaði hósdagin 7. juni fíggjarnevndina hjá Fólkatinginum um, at føroyska lánið á 500 mió. kr. dettur burtur sambært avtaluni frá 1998. Fíggjarnevndin tók kunningina til eftirtektar, sí Aktstykke nr. 113.
Lánið til danska statin á 4 mia. kr. er seinni umfíggjað, soleiðis at skuldin til danska statin í dag er 0 kr. Hinvegin hevur landskassin 4,6 mia. kr. í lánsbrævaskuld.


text:
Árliga Laksatorgið verður í Runavík leygardagin 21. juli.
Tiltakið ber brá av at ítróttarfeløg, kommunan, handilslívið, vinnan og áhugabólkar standa saman um at menna og fjálga um trivnaðin og bjóða tað fram, sum eyðkennir økið.
Byrjað verður kl. 10 við at sølutorgið við alskyns vørum letur upp. Talan er um alt frá leikamarknaði, sølu av bundnum vørum, gávulutum, fiski, kaffi, slush-ice, vafflusølu, suppu og mangt annað. Harumframt er ponyríðing og andlitsmáling til børnini.
Ein stór grill er sett upp á økinum, har Bakkafrost bjóðar ókeypis smakkroyndir av laksi.
Eins og undanfarnu ár er ein rúgvusmikil skrá sett saman, bæði til børn og vaksin.
Teir ungu Jassarnir, sum fyri fyrstu ferð spældu alment á Eystanstevnu, vórðu so mikið væl móttiknir, at teir sleppa at royna seg aftur á Laksatorginum. Teir, sum manna bólkin, eru Áron, Leivur, Beinir og Rókur, ið allir ganga í 4. flokki við í Skúlanum við Løkin. Tað verða fyri tað mesta kend løg, sum Jassarnir koma at framføra á Laksatorginum.
Víðagitni klovnurin Bubu kemur eisini at undirhalda tey smærru børnini.
Beinir fer á pallin saman við nýggja bólki sínum, sum er mannaður við dugnaligum ungum eysturoyingum: Bárður Petersen spælir gittar, og Eyðtór á Dalbø trummur; teir eru báðir úr Fuglafirði, meðan skálamaðurin Bergur Fonsdal Johannesen spælir bass. Beinir og hansara menn hava luttikið í tónleikakappingini Sement á Reinsarínum. Á Laksatorginum fara teir at spæla nýggj løg hjá Beinir, sum ætlandi verða á hansara komandi útgávu.
Hin fólkakæri og skemtiligi Sámal Ravnsfjall verður eisini at hoyra. Harumframt fara góðir countrytónar at ljóma frá ongum minni enn Country konginum sjálvum, Hallur Joensen.
Sum nakað nýtt fáa børnini høvi til at royna kajakkir, og ein skjóttgangadi bátur fer við fullari ferð eftir Skálafjørðinum.
Skráin og onnur kunning um laksatorgið sæst inni á www.visitrunavik.fo og á facebook-síðuni, Laksatorgið.
Tað er Visit Runavík, sum fyriskipar Laksatorgið og boðar frá, at fólk kunnu fyrireika seg uppá eitt lívligt og virkið havnarlag, við nógvum hendaríkum upplivingum.
Vælkomin til Laksatorgið 2018!


text:
Út fyri býnum Stad í Sognefjørðinum ætla norðmenn at byggja heimsins fyrsta skipstunnil, ið skal tryggja, at skip koma trygt ígjøgnum vandamikla farvatnið har á leiðini. Tunnilsverkætlanin er tann fyrsta av sínum slag í heiminum, og tunnilin
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Orð: M.S. Viðstein
Lag: Kom kúgaðu kring allan heimin
1. Um heimin nú so víða gellir
eitt frælsisljóð og gleðiboð:
Hitt svarta afturhaldið fellur,
ella verður rikið á flog!
Tað ljóðar hvølt um okkar’ oyrur.
Tit reisist og fylkist í bólk.
Tann fjøld, sum fegnast ljóðið hoyrir,
er heimsins niðurboygda fólk.
:,: Yvir heygar og dalar,
yvir fjøll, yvir fjørð
ljóðar boðskapur, ið talar
um fult frælsi her á jørð. :,:
2. Vit, sum fyrr altíð gingu aftast,
vit vilja sjálvir ganga fremst.
Vit skilja, og vit fata lættast,
hvussu okkum á mál best kemst.
Tí aldri sovandi maður
nakrantíð sigur vann,
og hann, ið letist líka glaður,
til betri kor ei koma kann.
3. Og trælatíðin nú er lokin,
og leinkjur eru brotnaðar,
og veldisharratíðin fokin,
og koyrlar teirra rotnaðir.
Tó er ikki síðsti dystur runnin,
nógv er eftir at herja á,
og fullur sigur er ei vunnin,
fyrr enn vit skipa stjórnarráð.
4. So føgur skyggir sól í líðir,
hon fargar hav og gyllir fjøll,
hon boðar: Sigra skal umsíðir
hin breiða mannafjøldin øll,
tá skal reyða frælsissólin branda
á tindum og gløða í líð,
og ljós skal kveikjast alra landa,
tá fylkist fjøld til sigrandi stríð!


text:
Orð: Lina Sandell
Týtt: Victor Danielsen
1. Mín sál er glað og hjartans fró,
tí at eg Jesus fann;
hann er mítt lív, mín gleði góð,
ja, alt, eg ynskja kann.
2. Hann er mær meir enn gull og fæ
og meir enn dagligt breyð,
hann mína synd tók burtur, ja,
og loysti meg úr neyð.
3. Mær meir enn lív og sál er hann
og jørð og Himmal við;
í honum sælan lut eg fann
og tryggan hjartafrið.
4. Ja, arma brúður valdi tú,
men valið var jú frítt;
eg beri tó eitt kongaskrúð,
tí hygg, alt títt er mítt!
5. Stór náði tín og miskunn var
og víst títt frelsuráð;
lov, prís og heiður veri tær,
at eg tað fekk at sjá!


text:
Rættin til lív eiga øll?
Ella hvussu var tað nú?
Rættin til at avgerða yvir eins egna kroppi, eiga øll?
Vísandi til innslagið í Degi og Viku 25 mai, har tað bleiv sagt, at tað var ótrygt fyri kvinnur í Føroyum at gerast við barn, óynskt. Og at ein orsøk til óynskta graviditetin var at fyribyrgjanin sveik? Sambært donskum kanningum.
Er tað so einstýðandi við, at tað lívið, sum er byrjað í móðurlívi, skal enda?
Tað verður ávarað á fyribyrgjandi evnunum man fær, at tað er ein møguleiki, vanliga uppgjørt í %, fyri at gerast við barn. Hetta hevur man sæð henda upp ígjøgnum tíðirnar.
Og tá er mín spurningur, til kvinnurnar, sum siga seg vilja taka ábyrgd fyri sínum egna lívi og kroppi: Vilt tú ikki taka ábyrgd fyri tínum lívi, sum tað sær út nú og tí lívi, sum júst er gitið í móðurlívi, og tekur form?
Hvør skal tala søkina hjá tínum barni, sum er við at forma seg í tínum móðurlívi, við arvaeginleikum frá tær og pápanum? Eitt nýtt, serstakt individ, ið ikki er eins og nakar annar.
Hvør skal taka ábyrgdina fyri at títt barn, einaferð, sjálvt, kann hava rætt til at taka egnar avgerðir fyri sínum egna kroppi? Tí tað sum veksur í tínum móðurlívi er ikki tín kroppur, men ein heilt nýggjur kroppur, sum hevur brúk fyri tínari verju.
Vit vita, at vísindin sigur, at tá eggið og sáðkyknan møtast, verða til eitt, síggjast ljósblink, og ein heilt nýggj kykna verður til. Tað merkir, her er lív, her byrjar lívið.
Hvørt eitt barn sum føðist, er sum eitt “yvirraskilsi” fyri mannaættina. Og tað er í hesum anda, vit eiga at taka ímóti einum og hvørjum barni.
So tí er mín spurningur til Frítt Val: Hvarí liggur ótryggleikin at fáa eitt barn?
Nær er eitt barn ein forðing fyri at náa tí, ella tað, tú ætlaði?
Vinarliga
Margretha Kjærbæk
Sjúkrarøktarfrøðingur


text:
Orð: Lennart Thanner
Lag: Erland Dahlgren
Týtt: Jóhan við Neyst
Upprunaheiti: Härlighetens morgon
1. Skjótt dýrdarinnar gylti morgun rísur,
og allir heimsins skuggar hvørva brátt.
Í ævirnar ein himmalstaður lýsir,
og afturum er farin myrka nátt.
Niðurlag: Áh, ljósi morgun, skjótt tú upp skalt rísa,
tá skal eg síggja teg, mín Frelsari.
Lat tína dýrd í hjarta mínum lýsa
á ferðini mót himmalstrondini!
2. Ei líðingar í Himlinum meg náa,
ei nakar fíggindi meg herjar á,
ei longur sorg og deyði kunnu sláa,
ei nakar skilnaður skal vera tá.
3. Mítt eyga tá um allar ævir skoðar
tær grønu eingir og hin gylta stað,
og lívsins sól har Himmalstaðin roðar;
sum loystur fuglur verði eg tann dag.
4. Tá Jesus leiðir meg inn í tað landið,
eg síggja skal hans milda eygnabrá.
Eg reinur millum frelsta skaran standi
í gylta staðnum allar ævir tá.


text:
It Must Have Been Love. The Look. Listen To Your Heart. Sleeping In My Car. Dangerous. Spending My Time. Joyride.
Listin við kendum sangum hjá svenska bólkinum Roxette er langur. 31 hitsinglur um allan heim, fleiri nummar 1 hitt í USA, og umleið 75 milliónir seld eintøk steðfesta bólkin sum eitt av størstu nøvnunum í altjóða popptónleiki í nýggjari tíð.
Roxette er farið á drúgva konsertferð í sambandi við, at bólkurin heldur 30 ára jubileum, og tey leggja eisini leiðina til Føroya, her tey spæla á Summar Festivalinum.
- Vit hava havt samband við Roxette í nøkur ár, og vit eru ómetaliga glað og eyðmjúk um at hava eitt so stórt og virt altjóða navn við á festivalinum í summar, sigur Erik Biskopstø, sum er ein av fyrireikarunum av Summar Festivalinum.
- Roxette er ein bólkur, sum riggar ómetaliga væl til Summar Festivalin. Tey hava fleiri heimshitt og eina langa røð av kendum sangum. Hetta er melodiøsur popptónleikur á høgum altjóða stigi, sum fólk í øllum aldri kunnu njóta, sigur hann.
Tá ið tað kemur til sølu av norðurlendskum tónleiki er ABBA í serflokki. Tey hava selt eini 370 milliónir eintøk av sínum útgávum.
Næst í røðini er Roxette, sum higartil hevur selt umleið 75 milliónir eintøk. Eftir Roxette koma Ace of Base, Aqua, Europe og Bjørk.
Skal platusølan hjá Roxette samanlíknast við onnur altjóða nøvn, kunnu tey flokkast saman við eitt nú Beyonce, Spice Girls, Nirvana, The Police, Kiss, Aretha Franklin og Scorpions.


text:
Tað gekk sum eftir ánni at koma til Hafnarfjørð í morgun, við fryntligum kappingarneytum eftir okkum á flogvøllinum. Út at eta og so í hylin, ið er ein stásilig høll á 50 x 25 metrar, við tilhoyrandi 16 metra putlihyli og alt, sum vit vurdera kann innihalda alt svimjihyljavatn sum yvirhøvur er í Føroyum.
Svimjararnir vandu einar 2 tímar, og sóu har millum annað sínar kappingarneytar úr San Marino og Íslandi. Heimtúrin stóð “Team Luxembourg” fyri, við tað at tann éini svimjarin úr Luxembourg (Damien) hevði lánt bilin frá venjaranum her í Hafnarfirði, sum fyrr var venjari hjá honum í Luxembourg. Hann koyrdi so 3 pendultúrar, til vit øll komu heim aftur á hotellið, júst rættstundis til at fáa døgverða.
Eftir tað høvdu vit ein stuttan fund um serliga dagin í morgin, og nú eru teir so farnir hvør til sítt. Tørna út kl 07:00 í morgin, at vera klár at náa bussin kl 08:00, og byrja upphiting kl 08:30. Kappast kl 10:00, frokost umleið kl 12:00, og so aftur upphiting kl 13:30. Og so finalur kl 15:00.
Her á hotellinum búgva vist nokk øll lond, íroknað Ísland. Til nú hava vit tó bara sæð San Marino (og Luxembourg) her á hotellinum, og so Ísland í hylinum.
Svimjararnir eru væl fyri, og tykjast yvirhøvur klárir at svimja skjótt í morgin. Hetta er fínt fólk at hava við at gera, ið ikki ein gang brokkaði seg um útlitini til morgunvenjing mánamorgunin 🙂


text:
Ikki býráðslimir lønarhækking - men meirilutin
Kommunalpolitikkur -
Ein rættleiðing um lønarhækking í Tórshavnar býráð
Tað stendur at lesa á in.fo, í dag 24. mai, at býráðslimir í Tórshavn ætla í kvøld 24. mai at geva sær sjálvum risa lønarhækking upp á meira enn 15 prosent.
Hetta er ikki rætt.
Henda lønarhækking kemur bara at ávirka sitandi meiriluta og formenn og forkvinnur hjá sitandi meiriluta í býráðsnevndunum.
Sum býrráðslimur havi eg ikki viðgjørt hesar broytingar.
Eg taki tí ikki undir við fyriliggjandi uppskoti.
Annfinn Brekkstein
býráðslimur fyri Sambandsflokkin í Tórshavnar Kommunu
RN


text:
Orð: Árni Jacobsen
Lag: Jógvan við Keldu
1. Eg takki tær, Gud, fyri farna tíð,
tú, styrki og klettur mín,
og undrast má, at tú í kærleika
av náði meg kallar tín.
Hvønn dag tú til fløtur meg leiðir,
at vøtnum, tá setur sól,
tín verndarvong yvir meg breiðir,
tá hjá tær eg leiti mær skjól.
Frá ævum til ævir hin sami tú var,
tú ævigan lovsong fær!
2. Frá sigri til sigurs tú leiddi meg,
tá tætt eg meg helt at tær.
Og um enn á vegnum mín fótur ók,
tín styðjandi hond var har.
Um særda mín sál enn seg kendi,
um mótleys, í vanda stødd,
til dag altíð náttina vendi
tín milda og troystandi rødd.
Frá ævum til ævir hin sami tú var,
tú ævigan lovsong fær!


text:
Orð og lag: MC-Hár
Nei tað gongur ei longur
nei tað gongur ei meir
Hvør var tað, hvør var tað hvør var tað, sum var her
Tað vóru seytjan svakar sektir við maskingever
Tær hava skotið meg, tær hava skotið teg
Tær hava skotið TjÈ og C-987B
Tær hava skotið dr D
Tær hava skotið WWW
Tær hava skotið ljóðprodúsaran og kórið fyri seg
Tær hava skotið alt og brotið miksaran
Tær hava verið púra svakar síðan fyrsta sang
Nei tað gongur ei longur
nei tað gongur ikki meir
teir ganga ikki meir
Farvæl øll somul
ung sum gomul
hetta var MC-Hár
(MC-A, SBN, TjÈ, og vinir/MC-


text:
Sement veitan
Løvubetong selur dygdar sement frá Aalborg Portland, sum er størsti sement veitari í norðurlondum. Sementið verður koyrt við tangabili og veitt í bulk, tvs. sprænt í tangar hjá kundunum.
Kvalitets-, produkt- og umhvørvisgóðkenning
Aalborg Portland er góðkent eftir DS/EN ISO 9001:2000 hjá "Bureau Veritas Certification".
Aalborg Portlands sementir eru produktgóðkend eftir DS/EN 197-1:2001 hjá "Bureau Veritas Certification".
Sementini vera kanna við atliti til krøv í DS/EN 197-2:2001.
Góðkenningarnar eru viðvíkjandi merking av sementslag, styrkiklassa og skjót styrki
RAPID sement - portlandssement
Styrkiklassi 52,5 N
Heiti:
CEM I 52,5 N (MS/LA/<2)
LAVALKALI sement – portlandssement
Styrkiklassi 42,5 N við størri sulfatbestandigheit og lægri alkali-innihald enn RAPID sement
Heiti:
CEM I 42,5 N (HS/EA/<2)
Dátafíla fyri Lavalkali sement


text:
Orð: Aage Samuelsen
Týtt: Kajfinn Hammer
Upprunaheiti: Han har sonet min synd, Han tok straffen på Seg
1. Sæð eg havi Guðs Son, mannin úr Galile’,
havi kent Hans guddómligu makt;
eygu míni upplæt Hann og nú síggja kann eg:
Tað er satt, tað sum Hann hevur sagt.
Niðurlag: Mína synd Jesus bar,
fyri meg særdur varð,
so at liva eg kann fyri Hann.
Aldri fata eg kann
tað, sum Jesus mær vann,
men eg veit, hvat í Honum eg fann.
2. Sum ein ránsmann teir krossfestu Jesus, mín vin,
men í deyðanum sigur Hann vann;
í Guðs kraft reis Hann upp, galilearin hin,
á, hvør Meistari stórur er Hann.
3. Tá í iva og mistreysti sál mín er stødd,
vegin hylur eitt myrkur so stórt,
djúpt í sál míni kenni eg tá Harrans rødd,
og eg minnist hvat Hann hevur gjørt.
4. Ein dag standi eg har á tí Himmalsku strond
síggi Jesus – og kend andlit mong
Honum prísa, sum frelsti og loysti øll bond,
Honum syngi eg tá henda song:


text:
Gongdin higartil
Samanlegging av føroysku kommununum hevur verið fyrireikað og viðgjørd politiskt í 20-25 ár. Fleiri kommunusamanleggingar eru framdar higartil. Tær eru tó ikki gjørdar, sum ein skipað tilgongd við politiskum semjum í løgtinginum, men eru gjørdar á sjálvbodnum grundarlag. Tí hevur tað verið upp til kommunurnar at gera av og til landsstýrið at góðkenna einstøku samanleggingarnar. Sostatt eru flestu samanleggingar farnar fram meira tilvildarliga, eitt nú í kreppustøðum. Og samanleggingar eru gjørdar, uttan at gjørt er eitt greitt uppgávu- og ábyrgdarbýti millum land og kommunur, og uttan at økini eru fastløgd í tali og samanhangi.
Í okkara grannalondum verður samfelagsbygnaðurin viðgjørdur leypandi. Í eitt nú Norra, Íslandi og Danmark eru umfatandi samanleggingar gjørdar fyri nógvum árum síðan. Hesi lond brúka nú tíð og orku uppá at menna eindirnar og økini. Hetta verður gjørt við at fylla út uppgávur, arbeiða við nýskapan og seta mál fyri at taka ímóti framtíðar avbjóðingum.
Tað er enn ikki politisk semja um at leggja kommunur saman við lóg. Henda samgonga hevur tí valt at gera eina vegleiðandi fólkaatkvøðu, har borgararnir í einstøku kommunum fáa høvi at siga ja ella nei til samanlegging í teirra øki.
Hví samanlegging
Tað eru nógvar góðar grundir til at skipa samfelagið við stórum og sterkum kommunalum eindum. Tað snýr seg um at hava búskaparliga og umsitingarliga burðardyggar eindir, sum kunnu geva borgarunum bestu tænasturnar og best møguligt røkja uppgávurnar í nærumhvørvinum. Hugtakið burðardygd verður eisini brúkt í mun til rationalisering, effektivisering og dygd í almennum uppgávuloysnum.
Eins og Føroyar eru í kapping við umheimin, so eru kommunur og øki í landinum í veruleikanum í einari kapping um borgaran. Krøvini hjá borgarunum eru alsamt vaksandi, og borgarin velur tað øki ella kommunu, har tað er best at liva og virka - búskaparliga og sosialt. Smærri kommunalar eindir hava nógv truplari við at lúka hesi vaksandi krøv, halda fast við og draga at sær fólk. Sostatt vil ætlaða broytingin í samfelagsbygnaðinum verða við til at tryggja okkara vælferðarsamfelag.
Í løtuni er lokala fólkaræðið veikt mótvegis landsmyndugleikunum. Fyri at fáa eitt demokrati at virka nøktandi, er neyðugt við einum ávísum størri fólkagrundarlagi í einari eind. Hetta vil skapa dynamikk og virka mennandi á lokala fólkaræði. Fleiri fólk fáa høvi at taka lut og fáa ávirkan á viðurskiftini í lokaløkinum. Gerast kunnu samanberingar millum medborgarar, og borgarar fáa størri ávirkan á fleiri viðurskifti. Eisini fær veljarin fleiri valevnir at velja ímillum í einari størri kommunalari eind.
Økismenning
Kommunurnar hava í nógv ár ynskt økismenning. Men grundarlagið og einasti møguleikin, sum gevur hugtakinum økismenning veruligt innihald, er kommunusamanlegging. Tað røkkur ikki á mál við bara betri infraskipan og sjálvbodnum óformligum samstarvi. Kommunusamanlegging og økismenning er við til at skapa betri grundarlag fyri vinnuligum virksemi og búskaparvøkstri, sum aftur minkar um arbeiðsloysið og harvið skapar fólkavøkstur.
Hvør kommuna hevur í dag eina sjálvstøðuga umsiting við lutfalsliga stórum útreiðslum til starvslønir og aðrar rakstrarútreiðslur. Tískil megna tær smærru kommunurnar ikki at átaka sær størri og meira krevjandi uppgávur. Uppgávur, sum eiga at liggja hjá einari kommunu og tætt at borgarunum. Sostatt kunnu stórir rakstrarfyrimunir fáast og sterkari fakligar umsitingar uppbyggjast. Samstundis verður møguleiki at spara í umsiting, og peningur verður leysgivin til at brúka til tænastur beinleiðis til borgaran, so meira fæst fyri minni. Harafturat kunnu størri kommunalar eindir og øki standa seg betri ímóti eitt nú møguligum búskaparkreppum.
Við verandi samanbinding av økjum og oyggjum við tunlum og vegum er tað spill av tilfeingi, at gjørdar verða stórar íløgur í anlegg av ymiskum slag í kommunum, sum liggja lið um lið - dupultíløgur. Við størri kommunalum eindum kunnu gerast færri og meira dygdargóð anlegg. Harumframt kunnu tær størri eindirnar gera nýggjar íløgur, sum tær annars ikki megnaðu at gera hvør sær.
Virkisætlan
Tað verður eftirlýst ein virkisætlan, um hvat skal henda eftir fólkaatkvøðuna. Landsstýrið arbeiðir við at gera eina ítøkiliga virkisætlan og greiðar karmar fyri, hvat víðari skal henda eftir einari fastari tíðarætlan. Talan verður um eina drúgva tilgongd, áðrenn komið verður á mál. Hinvegin er greitt, at eldraøkið verður lagt út til kommunurnar at umsita longu í 2014, og fólkaskúlin seinni í valskeiðnum. Landsstýrið arbeiðir eisini við einum leisti fyri, hvussu uppgávu- og fíggjarliga ábyrgdarbýtið annars skal síggja út, herundir gera eina útjavningarskipan fyri at tryggja líka vælferðartænastur til allar borgarar.
Eg farið tí at heita á allar føroyingar um at fara á val í morgin 3. mai.
Kaj Leo Holm Johannesen
løgmaður


text:
19. januar - 29. januar (10 nætur)
Prísur
Fyri hvønn, tá ið tvey vaksin ferðast saman úr kr. 10.795,-
Pakki
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Gloria Palace San Agustín er eitt deiligt hotell, ið er væl egnað til barnafamiljur. Hotellið liggur í hugnaliga býnum San Agustín, við góðum útsýni yvir býin og havið. Á hotellinum eru tveir stórir svymjihyljar, har tann eini verður upphitaður um veturin. Á økinum er eisini tvær poolbarrir. Tætt við hotellið er eitt shoppingsentur við fleiri handlum og matstovum, tó hevur hotellið eisini eitt sera gott All Inclusive, har atgongd er til vælverusenturið einaferð um vikuna.
Gisting er altíð við morgunmati - hálv pensjón og All Inclusive kann keypast afturat.
Hentleikar á hotellinum


text:
Jólatræ verður í ÁRF neystinum sunnudagin 27 des. 2015 klokkan 16
02. Nov 2015
Jólatræ verður í ÁRF neystinum sunnudagin 27 des. klokkan 16.Dansa verður um jólatræJólamaðurin kemur á vitjan.Øll børnini fáa pakkaØll eru hjartaliga vælkomin og sjálvandi er...
les meir
Planeringin liðug til Bygdarhúsið
02. Apr 2012
Planeringin er nú liðug til nýggja Bygdarhúsið í Árnafirði.Sí myndir, við at trýsta á leinkjuna niðanfyri.http://www.baran.fo/news-planering+av+bygdarhusinum.htm Báran/asj ...
les meir
Nýttárs aftan í ÁRF neystinum
30. Des 2009
Nýttárs aftan verður grýturættur og annað gott at fáa í ÁRF neystinum frá klokkan 23. Skoti verður fýrverk uml. klokkan 24:00.Gott nýttár :) ...
les meir
Jólatræ verður í ÁRF neystinum sunnudagin 27. des. klokkan 16.
26. Des 2009
Jólatræ verður í ÁRF neystinum sunnudagin 27. des. klokkan 16. Dansa verður um jólatræ Jólamaðurin "Múlaslokkur"...
les meir
Tíðindi frá gomlu síðu
23. Okt 2009
Her finnir tú tíðindi frá gomlu baran.fo síðuni ...


text:
Orð: Christian Matras
Lag: Hans Jacob Højgaard
1. Nú ferðast fólk fyri nesini
og sigla inn undir Eið
– ganga so gjøgnum grønan haga
ta longu fundarleið.
2. Ymiskur er tann húsroykur,
ið hongur uppi við fólk
– og ymisk er gongd og húgvuburður,
har tey tyrpast í bólk.
3. Og lyndið er dæmt av heimalívi
slíkan dag sum nú
– og innan kot og knappatroyggju
býr ymisk trá og trú.
4. Mong eru tey í rúgvuni,
sum smæðast seg sjálv og øll,
tí hetta er vaksna manna spæl
ímillum tey høgu fjøll.
5. Tey standa tí sum í kirkjuni
rundan um talarastól,
meðan smálomb jarma so sunnudagsmælt
undir heitari fundarsól.
6. Men summi hvørva í ungari ást
burtur í grøna lág
– og summir vekja ella drepa dreym
við at ganga og smakka sær á.
7. Ein hálvvaksin drongur hentar alt
í hugan á sínari leið
– fundarhátíð og lomb og gras
og dreymar við Gøtueið.
8. Seinni fer hann burtur í lond,
førdur av lagnu og trá
– tá livnar í onkrari løtu alt,
á Gøtueiði hann sá.


text:
Snorri Brend
10.10.2014 - 18:29
Tíðindi > Mentan > Frítíðarítriv
Í gjárkvøldið send danska sjónvarpsrásin TV2 fyrsta part av sendirøðini ”Klar, parat, sy!”.
Tað serstaka við hesi kappingini er, at ein føroyskur luttakari er við – 37 ára gamla Herborg við Sandá Thomsen, sum er ættað úr Havn.
Hon býr í Haslev, starvast sum fangavørður og er gift og eigur fýra børn.
Les eisini: Herborg bjóðar av ...
Men so hevur hon ein áhuga, sum kann gera at hon kemur víðari á leið við hesum ítrivi sínum – seymingini.
Tað prógvaði hon so av sonnum í kappingini, sum verður send í heyst.
FEGNIR DÓMARAR
Í gjár var kappast í fleiri greinum, og her stakk Herborg av við tí eina sigrinum – og hon er sjálvandi víðari í kappingini.
Ein av uppgávunum var at seyma ein stramman niðurdeil, men teirri sloyfuni, at hesin niðurdeilurin skuldi seymast við einum snarlási ið ikki sást.
Hetta eydnaðist so mikið væl fyri Herborg, at hon gjørdi ikki mætari enn vinna dagsins avbjóðing.
- Ein slík teknisk uppgáva, - tað er ikki ordiliga eg. Eg var eitt sindur ”lost” at byrja við, men kom so av álvara í gongd.
- Stuttligt var tí at hoyra og síggja, at dómararnir dámdu væl mín niðurdeil, sigur hon.
SUVERENT
Í sendingini verður prátað við Herborg, meðan hon íðin seymar, spyr seg til ráðs og fær góð ráð frá kappingarneytum sínum.
- Mær dámar sera væl at seyma. Tað er serliga hetta, at fáa eitt kreativt hugskot út úr høvdinum og út gjøgnum eina seymimaskinu, sum mær dámar, sigur Herborg í stuttum práti við Portalin.
Sjálv sat Herborg og hugdi í sjónvarpið, nú henda fyrsta sendingin fór av bakkastokki.
- Jú, tað var fantastiskt endiliga at kunna síggja ta fyrstu sendingina, sigur hon.
- At eg so vann ta fyrstu kappingina, tað var onki minni enn suverent.
Sást tú ikki fyrsta partin av sendingini "Klar, parat, sy!", kanst tú gera tað við at trýsta HER. (Møguliga er neyðugt at downloada programmið Silverlight - fylg boðum á síðuni)


text:
Postrán á Eiði: Tveir handtiknir
Dan Klein --- 20.08.2018 - 06:59
Gamlar perlur: Løgreglan hevur tikið tveir mans í samband við post-ránið á Eiði. Uttan at vita tað við vissu, so verður ikki hildið at upphæddin røkkur til eina millión, ið stolin er. Oyggjatíðindi 24. september 2004.
Longu mikukvøldið kundi Oyggjatíðindi, sum fyrsti fjølmiðil avdúka á heimasíðuni:
www.oyggjatidindi.com, at rán var framt á posthúsið á Eiði.
Fyrstu meldingarnar ljóðaðu, at ránarin var farin avstað við einum pengaskápi við einari millión, sum skuldi gjaldast út til pensjónir.
Vit vistu eisini longu mikukvøldið at siga, at ikki færri enn tríggir politibilar leitaðu eftir ránarum og pengaskápi á Funningsvegnum.
Løgreglan hevði eisini fingið sær hjálp frá froskmonnum, sum kavaðu í Hagagjógv, í vónini um, at finna pengaskápið.
Hósmorgunin fingu vit váttað á kriminaldeildini í Havn, at ránið var framt.
Leiðarin á kriminaldeildini í Havn, Bergleif Brimvík, váttaði hósmorgunin, at postrán er framt á posthúsið á Eiði, og at tveir persónar eru tiknir í samband við ránið.
Pengaskápið hevðiløgreglan tó tá ikki funnið.
- Vit hava akkurát fingið hetta mál inn á borðið, og vita ikki rættiliga hvussu nógv er stolið frá posthúsinum á Eiði, sigur Bergleif Brimvík, leiðari á kriminaldeildini í Havn, sum hósmorgunin kom uppí málið.
Hann váttaði tó, at tveir mans eru tikinir.
Brimvík sigur, at so vítt løgreglan hevur fingið at vita, so vóru 20 túsund krónur í pengaskápinum.
Umframt hetta vóru 40 túsund kr. í frímerkjum.
Eisini kekkar og annað skal vera í skápinum, sigur leiðarin á kriminaldeildini. Men hann váttaði eisini, at pengaskápið ikki er funnið enn.
Leiðarin sigur, at tey hava ikki hoyrt um, at pensjónir skuldu liggja í skápinum, men enn vita tey onki við vissu um innihaldið, er tað seinasta vit frættu um postránið á Eiði áðrenn blaðið fór til prentingar.
Oyggjatíðindi veit tó, at teir báðir menninir, sum tiknir eru, búðu í sama húsi á Eiði.


text:
Nevndin sum í gjár lat úr hondum álit um at endurskoða skattaskipanina mælir til at avtaka fleiri sersømdir sum summir lønarbólkar fáa.
Sum er kunnu tey sum fáa sjómannafrádrátt vinna 470 tkr og fáa 14% av hesum skattafrítt. Restini verður vanligur skattur rindaður av. Men tað skal broytast og takast burtur, metir skattanevndin.
Eisini tey sum arbeiða uttanlands skulu missa skattasømdirnar, tey í dag hava, metir nevndin. Eitt nú samdøgursfrádráttin uppá 300 kr og frádráttin uppá 30% av inntøkuni upp til 400 tkr, sum er galdandi í dag.
Landið fær 53 mió kr og kommunurnar 40 mió kr burturúr nevndu átøkum, og nevndin heldur, at pengarnir kunnu eitt nú brúkast til generellar skattalættar til øll.
Um tú veitst okkurt, sum VP ikki veit - skriva so til vp@vp.fo


text:
Eg fall, sum so mangan, í eitt kjak herfyri við ein, eg haldi tó ikki at hann var serliga kristin, ið helt tað vera rímiligt at lasta mær sum gudloysingur at gudloysingar framseta ‘big bang’ ástøðina og menningarlæruna sum faktum. Tær eru væl undirbygdar ástøðir, og einki er, ið mótprógvar nakra teirra. Og hóast tað ikki var so vildi tað ikki verið eitt prógv ímóti gudloysingum. At vera gudloysingur merkir bara at ein ikki tekur undir við nøkrum yvirnáttúrligum frágreiðingum, og vit kunna, sum gudloysingar, ikki krevjast eftir svari uppá nakra alternativa ástøði til kristindómin.
Onkur trúgvandi, ið eg havi kjakast við, er farin beint til kjarnia í málinum og hevur spurt meg beinleiðis: “Um gud ikki skapti alheimin, hvussu varð hann so til?” Eg freistist ofta at svara: “Hvussu ólukkan skal eg vita tað?”, men samstundis havi eg kensluna av at tapa, ella at missa stig fyri at orða tað soleiðis, um eg ikki havi eitt sannlíkt alternativ. Men tað hongur ikki saman at ein noyðist at prógva eitt alternativ fyri at mótprógva eina ástøði. Eg eri komin fram til at tað einasti skilagóða svarið er: “Tað hevur einki við sakina at gera!” (more…)


text:
Flaggdagsrenning 2017: Góður gulur dagur
28. Apr 2017
Ungu rennararnir úr Treysti gjørdu eitt ordiligt hál í árligu Flaggdagsrenningini í Havn. Kvinnurnar, Rebekka Fuglø, Oddvør Josephsen og Maria Biskopstø, gjørdu ein sonevndan...
les meir
Páskarenning 2017
11. Apr 2017
2. Páskadag 17. apríl skipar Treysti fyri afturvendandi Páskarenningini úr Árnafirði til Klaksvíkar. Bussur koyrir kl. 8.45 frá Badmintonhøllini og norður til Árnarfjarðar, har...
les meir
Á venjingarlegu í Vaxjö
10. Apr 2017
Í páskafrítíðini eru fimm rennarar úr Treysti á venjingarlegu í Vaxjö í Svøríki. Tey eru í ferðalagi saman við danska stórfelagnum Sparta og venja saman...
les meir
Fyrilestur við Eivind Møller, Osteopat, hósdagin 6. apr
31. Mar 2017
Træt af skader? Forstå din krop, undgå dem og få bedre performanceEr du en af mange løbere, triatleter eller anden sportsudøver, der med jævne mellemrum...
les meir
Genturnar gjørdu ein Tripp-Trapp-Treysti
31. Mar 2017
Røsku ungu genturnar úr Treysti gjørdu "reint borð" í samlaðu TF Vetrarkappingini og blivu nummar eitt, tvey og trý. Maria B. endurtók sigurin frá 2016,...
les meir
Rebekka vann TF Vetrarkappingina
31. Mar 2017
Hjá teimum sum hava luttikið í Vetrarkappingini hevur gingist væl. Rebekka vann ruddiligan sigur í opna kvinnubólkinum. Nummar tvey og trý blivu ávikavist Hergerð Heldarskarð...
les meir
Jan Elmar endurvann FM 10 km
28. Mar 2017
Jan Elmar endurvann FM í 10 km tá Roysnið skipaðu fyri árligu Várkappingini og seinasta umfari í Vetrarkappingini leygardagin. Líkindini vóru rættiliga góð, meðan teir...
les meir
TF VK-8 Várkappingin og FM 10 km verður leygardagin
22. Mar 2017
Í sambandi við árligu Várkappingina skipa Roysnið og FÍF tann 25. marts kl. 15.00 fyri FM í 10 km renning í Runavík. Hetta verður samstundis...


text:
Jón Brian Hvidtfeldt 12.09.2013 (09:52)
Janus Rein í Fólkaflokkin
Janus Rein, sum hevur verið uttanflokkatingmaður síðani oktober í fjør, er nú partur av Fólkaflokkinum.
Harvið er Fólkaflokkurin størsti flokkur í landinum. Flokkurin hevur nú níggju løgtingslimir.
Janus Rein var valdur á ting fyri Framsókn á løgtingsvalinum 29. oktober í 2011. Hann fekk tá 250 atkvøður.
Men 11 mánaðir seinni valdi Janus Rein at veittra farvæl til Framsókn. Orssøkin var ósemja við formann floksins, Poul Michelsen.
Hoyr meira í tíðindunum á Rás2 klokkan 11
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Snjóuglan (lat. Nyctea scandiaca L; da Sneugle) er næstan so stór sum ein gás. Tær ungu eru gráflekkutar; sum tær eldast, lýsna tær, og gamlir steggjar eru næstan snjóhvítir. Hon eigur norðast í kuldanum, Grønlandi, Sibiria og nógvum Íshavsoyggjum. Norðarlaga í Noregi eigur hon uppi á fjøllunum. Um veturin kemur hon oman í dalarnar, og stundum flytur hon seg nakað suður, hendir seg til Føroyar.
Hon er grammari enn hinar uglurnar; rýpur og entur tekur hon, eisini fisk, og hendir seg haru. Stór og sterk, sum hon er, tykist hon ikki at ræðast fyri nøkrum. Tá ið tað ræður um at verja ungarnar, fírir hon ikki fyri fólki; særd snjóugla brennir á bæði menn og hundar og klórar og bítur, so tað munar.
Úr: Mikkjal á Ryggi: Fuglabókin, Dýralæra II. 1951.


text:
Vit Bárður Larsen á Fróðskaparsetrinum hava fingið grein almannakunngjørda í tíðarritinum Ugeskrift for Retsvæsen.
Greinin er stytt útgáva av heiðursriti, sum høvundarnir skrivaðu í sambandi við, at ríkisins hægstirættur fyri fyrstu ferð varð settur í Føroyum á heysti 2012.
- Í greinini gjøgnumganga høvundarnir eina røð av úrskurðum og vísa á, hvussu almennar danskar meginreglur ávirka rættarstøðuna í Føroyum, eisini í sermálum. Høvundarnir vísa m.a. á, at hvussu týðandi er, at dómstólar eru rættarskapandi í landi sum Føroyum, har sokallaði lóggevarin er minni aktivur enn í so mongum øðrum londum.
Vit hyggja nærri at eini røð av úrskurðum, t.d.:
- Útróðrardóminum frá 1959, tá ið útróðrarmenn í Klaksvík fingu viðhald í, at línufiskiskapur eisini varð útróður, og grundarlag tí ikki var fyri í avmarkandi tulking bert at geva smáum bátum ávísan studning. Dómurin vísti, hvussu lógir skulu umsitast eftir tí, sum skilafólk á økinum fáa burturúr eini lóg, ikki tí sum fyrisiting ella tingfólk hugsaðu, men ikki fingu fest á blað í lógteksti ella viðmerkingum.
- Merkjamálinum frá 1986, tá ið Hægstirættur staðfesti, at lógin um danska fasta gerðarrætt ikki var galdandi longur, tí føroyingar høvdu takka nei til nýggju lógina um danska arbeiðsrættin. Høvundarnir taka undir við, at Hægstirættur setti viks eina høpisleysa lóg, hóast hon formliga enn stóð í lógbókini og av summum var hildin galdandi, tí hon ikki var sett úr gildi. Dómurin vísir á praktiskar loysnir uppá ógreiðu, tá ið málsøki fara frá at vera felagsmál til at gerast føroysk sermál.
Høvundarnir eru oftast samdir í úrslitunum, men kritisera grundgevingarnar. Til dømis komu fleiri lærdar greinar í donsk tíðarrit eftir dómin í merkjamálinum, har høvundar misfataðu stuttu grundgevingarnar. Torben Jensen hægstarættardómari skrivaði tá drúgva grein, ið greiddi frá dóminum, millum annað við at læna hugtøk úr øðrum rættarskipanum at greina úrskurðin.
Vit báðir halda, at slík útgreining eigur at verða partur av sjálvum dóminum, eins og kent er í Noregi, ES, Bretlandi, og enntá í europeiska mannarættindadómstólinum, sum eisini hevur síðsta orðið í málum um mannarættindi í Føroyum.
- Vit vísa millum annað á dómin frá Eystara Landsrætti 1991 um samhugaverkfallið til frama fyri læknaskrivarar á sjúkrahúsunum. Hóast málsøkið var yvirtikið, høvdu hvørki partarnir á arbeiðsmarknaðinum ella Løgtingið ásett nakað um samhugaverkføll ella fráboðan av heimilaðum stríðsstigum. Partarnir vóru tí ósamdir bæði um nakað æt so í Føroyum, og um hvørjar treytirnar vóru fyri slíkum. Dómurin staðfesti samhugaverkfall sum part av føroyskari lóg – og var tí alment sigur fyri løntakarasíðuna – men kravdi eisini at boðað verður frá slíkum stríðsstigi í nóg góðari tíð – og var tí í júst hesum málinum sigur fyri arbeiðsgevarasíðuna.
- Fyri danir var dómurin upplagdur, tí teir høvdu havt sama spurning frammi tíðliga í farnu øld, men hetta var fyrsti kendi dómur um spurningin í Føroyum. Av tí at dómurin ikki greiddi frá, hví og hvussu dómararnir ásettu lóg, har sum lóg vísti seg at mangla, gjørdist stór øsing og óvissa í Føroyum. Vit hava tí sæð eina røð av málum í Fasta Gerðarrætti um tættir av somu spurningum, serliga um fráboðanarform og fráboðanarfreist í samband við stríðsstig. Úrskurðurin var samanumtikið rættur, partarnir mugu taka fyrilit fyri trygd og triðjamanni og geva ávís skotbrá undan arbeiðssteðgi, men grundgevingin var ósannførandi og førdi við sær óneyðuga nógvar uppfylgjandi sakir.
- Tann sakin er eisini gott dømi um, at mál ið fáa stóran týdning í Føroyum ikki verða almannakunngjørd, tí vit onki føroyskt dómsavn hava. Fyri mangar spurningar, serliga ‘detaljurnar í tulking’, er líka so týðandi at finna dómalóg sum at finna tinglóg, at kanna venju (praksis) sum at kanna lógtekst og viðmerkingar.
Samanumtikið vísa høvundar á, at dómstólarnir hava sera nógvar spurningar at avgreiða í lítlum løgdømi sum okkara, tí ríkisrættarstøðan, løgfrøðiliga leysir endar, tulkingarrúmd og óvirkni lóggevarans gera, at tørvur er á avklárandi og enntá beinleiðis rættarskapandi úrskurðum.
Greinin er úrslit av tí sera góða samstarvi, sum nú er at menna føroyska løgfrøði, har donsk universitet og danskir stovnar hava viðvirkað at stuðla undir undirvísing og gransking í føroyskari lóg.
Til ber at lesa greinina við at tekna hald á http://www.karnovgroup.dk/
Hjá lesandi á Fróðskaparsetrinum ber til á setursteldum at brúka leinkjuna http://www.thomsonreuters.dk/pls/onl/maflog.ip_login


text:
Flaggdagshald verður uttan fyri Miðhøllina í skúlanum í Frammibø flaggdagin 25. apríl kl. 13.00.Rigmor Rasmussen, varaskúlastjóri, heldur flaggdagsrøðuna, og Vestmanna Hornorkestur luttekur. Beint aftan á sjálvt flaggdagshaldið verður eins og undanfarin ár skipað
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Ì sambandi við at Handilsmiðdepilin í Runavík skipar fyri stórum spennandi tiltaki í Løkshøll í Runavík hóskvøldið 31. mai hava tey bjóðað Mette Blomsterberg til Føroyar. Tiltakið kallast SANSA, og hetta er fjórða árið á rað at tiltakið verður hildið. Hetta er eitt væl krydrað kvøld, har limir í HMD bjóða sínar vørur og tænastur fram á ein kreativan hátt.
Mette Blomsterberg sum er kend frá sendirøðunum "Det søde liv", "Kongerigets kager" og "Price og Blomsterberg" á DR1, fer at greiða frá sína passión fyri tí "Søta" og um, hvussu hugskotið til egna fyritøku kom. Mette Blomsterberg hevur í dag stóra succes við handlinum Blomsterbergs í Keypmannahavn, sjónvarpssendingum og við at skriva uppskriftabøkur við køkum og dessertum, sum kunnu freista sjálvt tann mest kræsna.
Aftaná fyrilesturin verður høvi at tosa við Mette Blomsterberg, keypa hennara bøkur og fáa autografar og bøkur signeraðar. Hetta er fyrstu ferð at Mette Blomsterberg vitjar í Føroyum.
Atgongumerkir á 300 kr. fáast til keyps á Kunningarstovuni og Effo í Saltangará


text:
Orð: Mikkjal á Ryggi
Lag: Einaferð í fornu tíð
1. Góð tann mariumessa var,
Gabriel Guðs boð fram bar:
«Heil tú veri, sæla kvinna!
Harrans signing skalt tú finna
fremst av øllum kvinnum nú.»
2. Maria so bilsin stóð,
angist inn at hjarta dró:
«Hvat man henda heilsan týða?»
Hoyrdi aftur rødd so blíða:
«Sjá, tú føða skalt Guðs son.
3. Harrans ond og kraft fullsterk
virka hetta undurverk;
Jesus skalt tú barnið nevna;
ríki hans um heim skal fevna,
allar ævir vara við.
4. Alt hjá Guði gjørligt er!»
Maria tá svar fram ber,
ivast ei í hjarta sínum:
«Sjá, eg tæni Harra mínum.
Verði mær, sum Guð tað vil!»
5. Hjálp mær, at eg sama svar
altíð, Guð mín, gevi tær:
«Gangist eftir tínum vilja.»
Eingin makt tá kann meg skilja
burtur frá tær, faðir mín.
6. Góð er tá mær lívsins leið,
himlagøtan ljós og greið;
Jesus vil meg sjálvur leiða,
hvat kann tá mær fótin meiða!
Lov og tøkk og prís, mín Guð!


text:
Ari av Rana
13.06.2018 - 12:15
Fólkatalið var 50.844 tann 1. mai. Tað vaks við 795 fólkum ella 1,6% í 12-mánaðar skeiðinum 1. mai 2017 – 1. mai 2018. Tað kemur av einum burðaravlopi á 221 og nettotilflyting á 574. Samanborið við undanfarna 12-mánaðarskeiðið er burðaravlopið minkað við 76, men tað er meir enn uppvigað av, at nettotilflytingin er vaksin við 132, skrivar Hagstova Føroya.
Nettotilflytingin er methøg
Tann stóra broytingin í gongdini í fólkatalinum kemur einamest av broyttu flytingini, har fráflytingin er minkað nógv, samstundis sum tað hevur verið ein vøkstur í tilflytingini. Vit skulu heilt aftur til 1980 fyri at finna so lágt tal fyri fráflytingina, sum tey 1.143, ið fluttu av landinum farna 12-mánaðarskeiðið. Rokna vit fráflytingina í mun til fólkatalið, hevur hon ongantíð verið minni tey síðstu hálvthundrað árini, sum hagtalsgrunnurin hjá Hagstovuni røkkur.
Meðan fráflytingin nú á fjórða árið hevur lagt seg á eitt javnt lágt støði, so veksur hinvegin tilflytingin framvegis á fimta ári. Samanlagda úrslitið av minni fráflyting og størri tilflyting er, at nettoúrslitið – nettotilflytingin - er vaksin í stórum, og ongantíð hevur verið so stór sum nú, hvørki í tali ella lutfalsliga.
Verður hetta árið samanborið við tey heldur vánaligu árini 2009 -13, so er árliga fráflytingin nú stívliga 600 fólk minni og tilflytingin stívliga 400 størri – og tí er ein negativ nettoflyting á 456 í 2011/12 vend til eina positiva nettoflyting upp á 574 hetta seinasta 12-mánaðarskeiðið 2017/18.
Burðaravlopið er minkað
Samanborið við undanfarnað 12-mánaðskeiðið minkaði burðaravlopið (munurin millum fødd og deyð) við 76, úr 297 niður í 221. Orsøkin er, at samstundis sum føðitalið minkaði niður í 646, vaks talið av deyðum upp í 425.
Næstan javnt millum kynini í fólkavøkstrinum
Av vøkstrinum í fólkatalinum á 795 er nærum javnt millum kynini, tó 9 fleiri mannfólk enn konufólk. Størsti munurin er í nettotilflytingini, har tað vóru 337 mannfólk og 237 konufólk síðsta 12-mánaðarskeiðið. Men av tí, at tað í føðitalinum var yvirvág av konufólki, og í deyðatalinum yvirvág av monnum, var samanlagda úrslitið ein javnstórur vøkstur fyri bæði kyn.
Mynd: Hagstova Føroya
Mynd: Hagstova Føroya
Mynd: Hagstova Føroya
Mynd: Hagstova Føroya


text:
Torbein fortelur fyrst um útbúgving sína og arbeiðið á sjógv og landi. Hann blívur seinni sjúkur, og nú byrjar hann fyrstu ferð at fáa áhuga fyri at lesa í Bíbliuni. Seinni fær hann krabbamein og megnar nú at leggja alt yvir til Guds umsorgan. Alt hettar innan fyri heilt fá ár. Jákup greiðir frá novemberlegunum hjá heimamissiónini 2009, ið eru fyri 7. og 8. flokk og 9. og 10. flokk. Hann nevnir, hvussu nógv tey ungu í dag hava at dragast við, og hvussu torført tað mangan er hjá teimum at velja.
Vertur: Preben Hansen
Um tú vilt taka sendingina niður, so høgraklikka slóðina og vel "Save link as…" ella "Gem destination som…"


text: Tá eg lat dyrnar upp í morgun, var svávul í luftini. Helt eina løtu, at septiktangarnir í grannalagnum vórðu um at verða tømdir, men har var eingin slanga og eingin slúkur í túninum. Deymurin var heldur av eggi og sum frá leið sá eg fyri mær fyrstu ferðina eg var í Íslandi og skuldi busta tenn. Úr handvaskinum kom hesum rami luktur av svávuli, sum tú aldri gloymur, hevur tú ikki lukta hann fyrr. Helst er einki minnið so dygt og nákvæmt sum lukturin. Tú sært fyri tær ta løtu, tú fyrstu ferð luktaði hetta. So í túninum fekk eg í morgun eina óbetaliliga ókeypis ó-ferð til Íslands. Eftir loknan arbeiðsdag varnaðist eg in real life alt tað íslendska svávulið, sum hevði lagt seg á bilin. Omanfyri sæst bilurin, við og uttan svávul av Eyjafjallajøkulli á íslendska Suðurlandinum.


text:
- Tíðindi, mentan og ítróttur
Íslendska ferðavinnan minkar
Orsøkin er prísurin í Íslandi, sigur Jóhannes Þór Skúlason, stjóri í felagnum hjá teimum, sum selja ferðafólki tænastur.
Íslendska krónan er vorðin sterkari, og lønirnar eru farnar upp.
Fyritøkur í ferðavinnuni hava lækkað prísin, men tað er ikki nóg mikið, tí fólk í Miðevropa hugsa nógv um kostnaðin, tá tey ferðast. Og tað er vorðið ov dýrt í Íslandi, sigur íslendska kringvarpið, sum hevur tosað við ferðafólk.
Jóhannes Þór Skúlason sigur við íslendska kringvarpið, at Ísland er ikki longur kappingarført. Hann sigur, at ikki ber til at lækka prísirnar meira fyri at fáa fleiri ferðafólk úr evropeiska meginlandinum til Íslands.
Hann sigur, at serliga uttan fyri Reykjavík eru færri ferðafólk nú.
Og tað er torførari enn væntað at fáa ferðafólk til Íslands alt árið og ikki fyrst og fremst um summarið.
Sí eisini


text:
200 bátapláss í Álakeri
Fyri minst sjey árum síðan varð staðfest, at bíðilistin yvir bátapláss í Tórshavn tá var umleið 200. Elstu umsóknirnar vóru frá 1993
Tað hevur víst seg, at tá pláss hava verið tøk, hava fleiri av umsøkjarunum tikið umsóknina aftur. Tað kunnu eisini vera fleiri umsøkjarar, sum aftra seg við at søkja, tí møguleiki ikki er at fáa pláss.
Stórur tørvur er á fleiri bátaplássum í Tórshavn, men ilt er at siga hvussu nógvum. Fleiri ferðir er staðfest, at um bátaplássini skulu vera í Tórshavn, eru trupult at fáa eygað á annað stað enn Álakersvík.
Í Álakersvík kann vera brim, tá ættin er millum landnyrðing og sunnan. Tí er neyðugt at gera eitt grótkast fyri at fáa kyrruna. Við hesum í huga varð longu í 2005 farið at kanna málið, og í 2006 samtykti býráðið at gera modelroyndir.
Eingin ivi er um, at tað er gjørligt at gera bátapláss í Álakersvík. Ein bátahylur er samtyktur á Sundi, men eg meti tað ørskap at fara í holt við hann, tí veðurlagið er ringt á Sundi, og skulu bátarnir liggja trygt, verður tað ein sera stór íløga.
Álakeri er harafturímóti nógv betur egnað, tað liggur mitt í býnum, har vit kunnu fáa eina vakra marina, sum øll kunnu spáka sær ein túr til.
Bogi Andreasen, varaborgarstjóri Fólkaflokkurin


text:
Orð og lag: Ingeborg Prytz Fougner
Týtt: Kajfinn Hammer
1. Ikki ein spurvur fellur, uttan at Guð veit av;
ikki eitt lív man slokna tí at Guðs eyga svav!
:,:Ikki ein blóma følnar, ikki tað tárið rann,
uttan at Guð veit um tað – og til Hans hjarta fann.:,:
2. Trúgv tí, tá stormur herjar blaðleysu vetrartrø,
trúgv tí, tá brimið brýtur niðan í urð og bø!
:,:Trúgv tí, tá tú so særdur, gloymdur og royndur ert,
trúgv tí, tá heilt áleina tú tína byrðu bert.:,:
3. Trúgv tí, tá alt man svíkja, alt tykist myrkt og svart;
trúgv tí, tá ið tú missir alt, sum tær her er kært!
:,:Trúgv tí, tá vón øll sloknar: Ein tó er handan sýn,
Hann sær hvønn spurv, sum fellur! – Tak hetta orð til tín!:,:


text:
BilLán
Eigur tú bil í dag ella ætlar tú tær at keypa tín fyrsta bil? Suðuroyar Sparikassi bjóðar fígging við variablari rentu til bilakeypið.
Tú kanst til eina og hvørja tíð broyta inngjaldið til lánið, og lætt gera broytingar í láninum, so gjaldið passar til tíni fíggjarviðurskfiti.
Lániumsókn og treytir
Í samband við viðgerðina av eini lániumsókn verður serliga hugt eftir gjaldsvilja og gjaldsevni - herundir tiltøkupeningi. Vegleiðandi kravið til eginfígging er 25% fyri nýggjar bilar.
Bilfígging verða veitt sum lán upp til 7 ár við 1. veðrætti í bilinum, og Suðuroyar Sparikassi krevur, at bilurin er kaskotryggjaður.
Keypir tú ein brúktan bil, eigur tú at tryggja tær, at eingin skuld er tinglýst í bilinum frammanundan.
Í samband við bilakeyp er umráðandi, at hugsa um útreiðslurnar bensin/diesel, dekk, vektgjald, viðlíkahald, trygging og møguligar lánsútreiðslur.
Margfald av gyldugum passi ella dóps-/navnabrævi skal latast Suðuroyar Sparikassa í samband við tinglýsing av veðrættinum í bilinum.


text:
19. juni 2018
Søkt verður eftir lærlingi til Miklagarð at byrja 1.august. Talan er um eina spennandi yrkisútbúgving innan matgleði. Les nærri her.
Sum lærlingur í Miklagarði fært tú eina spennandi og væl skipaða útbúgving innan matvøruhandil í Føroya størsta matvøruhandili. Í Miklagarði elska vit at gera mat og hjúkla um mongu matvørurnar. Saman við okkara dugnaligu sølufólkum og leiðarum, verður tú partur av einum matglaðum toymi við hollari fakligari vitan og nógvum royndum. Lærutíðin skiftir ímillum spennandi arbeiðsuppgávur í handlinum og eina mennandi skúlagongd í Danmark.
Uppgávurnar fevna um:
Hvør kann søkja?
Fyrst og fremst ynskja vit, at tú hevur áhuga í matvøruhandili. Vit ynskja starvsfelagar, sum eru fyrikomandi, ágrýtnir, nærlagdir, álítandi, og duga væl at samstarva. FHS ella onnur miðnámsútbúgving er ein fyrimunir, men ikki eitt krav.
Spurningar og umsókn
Vil tú vita meira, ert tú vælkomin at seta teg í samband við Johnny Priess, handilsleiðara, á telefon 283011. Send umsóknina til johnny@sms.fo.
SMS P/F er ein av landsins størstu handilsfyritøkum, og rekur sølumiðstøðirnar SMS, Miðlon, Burn Fitness umframt handlarnar Bónus, Mylnuna og Miklagarð. Í fyritøkuni starvast í løtuni umleið 400 fólk.